David Kɛ Yonatan—‘Amɛbatsɔmɔ Nanemɛi Kpaakpa’\nKANEMƆ YƐ Afrikaans Albania Amerika Mumuii Awiemɔ Amharic Arabic Armenia Azerbaijani Baoule Bashkir Belize Kriol Bicol Bislama Blɔfo Boulou Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Denmark Dutch Efik Estonia Ewe Faroese Fiji Finland Fon French Ga Georgia Germany Gun Hebri Hela Hiligaynon Hindi Hungary Iban Iloko Indonesia Isoko Italia Italia Mumuii Awiemɔ Japan Kannada Kikamba Kikuyu Kiluba Kinyarwanda Kirghiz Korea Lingala Lithuania Macedonia Malagasy Malay Malayalam Mambwe-Lungu Maya Mongolia Moore Myanmar Ndebele (Zimbabwe) Nepali Norway Nzema Oromo Ossetia Pangasinan Papiamento (Curaçao) Persia Poland Portugal (Portugal) Portuguese (Brazil) Punjabi Rarotongan Romania Romany (Macedonia) Romany (Macedonia) Cyrillic Russia Sango Serbia (Roma) Serbian (Cyrillic) Setswana Seychelles Creole Shona Sinhala Slovak Slovenia Solomon Islands Pidgin Spania Sunda Swahili Sweden Tagalog Tamil Tatar Telugu Thailand Tigrinya Tojolabal Tsonga Turkey Twi Ukrain Urdu Uzbek Vietnam Waray-Waray Welsh Yoruba\n‘Amɛbatsɔmɔ Nanemɛi Kpaakpa’\nTa lɛ eba naagbee, ni anuuu gbɛɛmɔ ko yɛ Ela Jɔɔ lɛ mli. Be ni shwane shɛ ni kɔɔyɔɔ tswaa mama tsu ni asraafoi lɛ yɔɔ mli lɛ he mama lɛ, Maŋtsɛ Saul kɛ ehii lɛ ekomɛi fee kpee. Ebi nuu onukpa Yonatan fata he, ni oblanyo tookwɛlɔ ko kɛ́ miishɛɛ miigba sane ko ni ekɛ kpe. Oblanyo nɛɛ ji David, ni eji mɔ ko ni yɔɔ ekãa waa kɛ miishɛɛ. Saul bo David toi jogbaŋŋ koni nɔ ni ewieɔ lɛ eko akatsɔ etoi sɛɛ. Shi te Yonatan nu he ehã tɛŋŋ? Eye kunim yɛ tai pii amli yɛ be babaoo ni ekɛsɔmɔ akɛ Yehowa asraafoi lɛ ateŋ mɔ kome lɛ mli. Shi jeee Yonatan ji mɔ ni ye kunim yɛ ŋmɛnɛ ta lɛ mli; oblanyo nɛɛ ji mɔ ni ye kunim. David egbe nuu ko ni kwɔ ni eti ni atsɛɔ lɛ Goliat! Ani Yonatan ye David he awuŋa yɛ eyi ni ajie lɛ hewɔ?\nEkolɛ, bɔ ni Yonatan fee enii ehã lɛ baahã onaa akpɛ ohe. Biblia lɛ kɛɛ akɛ: “Be ni David kɛ Saul wie egbe naa nɔŋŋ lɛ, Yonatan kɛ David batsɔmɔ nanemɛi kpaakpa, ni Yonatan sumɔ lɛ tamɔ esumɔɔ lɛ diɛŋtsɛ ehe lɛ.” Yonatan kɛ etawuu atade lɛ kɛ egãi lɛ hã David—enɛ ji nikeenii ko ni sa kadimɔ waa, ejaakɛ Yonatan ji gãitsɛlɔ ni he esa waa. Kɛfata he lɛ, Yonatan kɛ David kpaŋ, eji kpaŋmɔ ko ni yɔɔ hiɛdɔɔ waa, ejaakɛ no hã amɛtsɔmɔ nanemɛi ni baaye abua amɛhe.—1 Samuel 18:1-5.\nEnɛ ji naanyobɔɔ ni fe fɛɛ ni awie he yɛ Biblia lɛ mli lɛ ateŋ ekome. Mɛi ni yɔɔ hemɔkɛyeli halaa nanemɛi kpakpai. Kɛ́ wɔkɛ hiɛshikamɔ hala wɔnanemɛi, ni wɔye wɔbua wɔhe, ni wɔye wɔhe anɔkwa lɛ, wɔhemɔkɛyeli lɛ mli baawa yɛ bei ni mɛi ejieee suɔmɔ kpo yɛ mli nɛɛ mli. (Abɛi 27:17) No hewɔ lɛ, hã wɔkwɛ nɔ ni wɔbaanyɛ wɔkase yɛ Yonatan kɛ David naanyobɔɔ lɛ he.\nBɔ Ni Amɛnaanyobɔɔ Lɛ Je Shishi\nMɛni hã amɛbɔ naanyo oya nakai? Hetoo lɛ damɔ nɔ hewɔ ni amɛbɔ naanyo lɛ nɔ. Hã wɔsusu he fioo. No mli lɛ, Yonatan yɛ shihilɛ ko ni mli wa waa mli. Epapa, ni ji Maŋtsɛ Saul etsake kwraa yɛ afii ni eho lɛ amli, ni nibii fɔji ni efeɔ lɛ amli miiwo wu be fɛɛ be. Saul, ni be ko ni eho lɛ ebaa ehe shi ni eyɛ hemɔkɛyeli waa lɛ ebatsɔ maŋtsɛ ni woɔ ehe nɔ ni booo ŋaawoo toi.—1 Samuel 15:17-19, 26.\nTsakemɔ nɛɛ gba Yonatan naa waa ejaakɛ, esumɔɔ epapa sane waa. (1 Samuel 20:2) Ekã shi faŋŋ akɛ, Yonatan bi ehe akɛ, mɛɛ naagba epapa baanyɛ ekɛba maŋ ni Yehowa ehala lɛ nɔ? Ani maŋtsɛ ni booo ŋaawoo toi nɛɛ baahã eshishibii lɛ akpa Yehowa jamɔ ni no ahã Yehowa hiɛ dromɔ aŋmɛɛ amɛ? Ekã shi faŋŋ akɛ, nibii ni tee nɔ nakai beiaŋ lɛ hã shihilɛ lɛ mli wa kɛhã Yonatan, ni ji nuu ni hemɔkɛyeli mli wa lɛ.\nBɔ ni nibii tee lɛ ehã lɛ baanyɛ aye abua ni wɔna nɔ ni tsirɛ Yonatan ni ekɛ David bɔ naanyo lɛ. Yonatan na bɔ ni David hemɔkɛyeli mli wa hã. Kaimɔ akɛ, David tamɔɔɔ Saul asraafoi lɛ, lɛ lɛ ehãaa Goliat kwɔlɛ kɛ etilɛ lɛ awo ehe gbeyei. Enu he akɛ, Yehowa gbɛ́i lɛ mli ni ebaaya ta yɛ lɛ baahã ehe awa kwraa fe Goliat kɛ etawuu nibii lɛ fɛɛ.—1 Samuel 17:45-47.\nAfii komɛi ni eho nɛɛ lɛ, Yonatan ná susumɔ ko ni tamɔ nɛkɛ nɔŋŋ. Ená nɔmimaa akɛ hii enyɔ, ni ji lɛ kɛ mɔ ni hiɛɔ etawuu nii lɛ baanyɛ amɛyatutua asraafoi akuu muu fɛɛ ni amɛye kunim. Mɛni hewɔ? Ekɛɛ akɛ “nɔ ko nɔ ko nyɛŋ atsĩ Yehowa naa.” (1 Samuel 14:6) No hewɔ lɛ, Yonatan kɛ David je amɛhe yɛ gbɛi pii anɔ: amɛ fɛɛ amɛyɛ hemɔkɛyeli ni mli wa yɛ Yehowa mli ni amɛsumɔɔ lɛ waa hu. Enɛ ji nɔ titri ni hã naanyobɔɔ ni mli wa bakã hii enyɔ nɛɛ ateŋ lɛ. Eyɛ mli akɛ Yonatan ji maŋtsɛ bi ni he wa ni eshwɛ fioo ni ebaaná afii 50, ni David ji tookwɛlɔ ni baa ehe shi ni eeenyɛ efee akɛ eyeko afii 20 moŋ, shi amɛhãaa nibii nɛɛ afee gbɛtsiinii kɛhã amɛ. *\nKpaŋmɔ ni amɛfee lɛ bu amɛnaanyobɔɔ lɛ he. Mɛɛ gbɛ nɔ? Bo lɛ susumɔ he okwɛ, David le mɔ ni Yehowa miisumɔ ni etsɔ: Ebaatsɔ Israel maŋtsɛ yɛ Saul sɛɛ! Ani ekɛ sane nɛɛ tee Yonatan? Dabi! Esaaa akɛ nanemɛi kpakpai kɛ saji teɔ amɛhe loo amɛmaleɔ amɛhe, moŋ lɛ, esa akɛ amɛjɛ amɛtsuiŋ amɛkɛ amɛhe agba sane ni amɛkashiu nɔ ko nɔ? Te Yonatan nu he ehã tɛŋŋ be ni enu akɛ David baatsɔ maŋtsɛ lɛ? Ni kɛ́ Yonatan kpa gbɛ akɛ wɔsɛɛ lɛ ebaatsɔ maŋtsɛ koni ejaje nibii gbohii ni epapa fee lɛ hu? Biblia lɛ ekɛɛɛ akɛ susumɔi ni tamɔ nɛkɛ hao Yonatan; Yonatan anɔkwayeli kɛ hemɔkɛyeli lɛ pɛ he sane ekɛɔ wɔ, ni no ji nɔ ni he hiaa waa. Ena akɛ Yehowa mumɔ lɛ yɛ David nɔ. (1 Samuel 16:1, 11-13) No hewɔ lɛ, Yonatan tee nɔ eye ekitã lɛ nɔ, ebuuu David akɛ ehenyɛlɔ, shi moŋ ena lɛ akɛ enaanyo. Yonatan miisumɔ ni afee nɔ ni Yehowa sumɔɔ.\nYonatan kɛ David fɛɛ jie hemɔkɛyeli ni mli wa kpo yɛ Yehowa mli, ni amɛsumɔɔ lɛ hu waa\nNakai naanyobɔɔ lɛ kɛ jɔɔmɔi ba diɛŋtsɛ. Mɛni wɔbaanyɛ wɔkase yɛ Yonatan hemɔkɛyeli lɛ he? Esa akɛ mɔ fɛɛ mɔ ni jáa Nyɔŋmɔ lɛ ana sɛɛnamɔ ni yɔɔ naanyobɔɔ he. Ehe ehiaaa ni wɔkɛ wɔtipɛŋfoi loo mɛi ni shihilɛ tamɔ wɔnɔ lɛ pɛ abɔ naanyo, kɛ́ mɛi ni wɔkɛbɔɔ naanyo lɛ ahemɔkɛyeli mli wa lɛ, wɔbaaná he sɛɛ waa. Yonatan kɛ David ye amɛbua amɛhe ni amɛwowoo amɛhe hewalɛ bei babaoo. Enɛ he miihia amɛyi enyɔ lɛ fɛɛ waa, ejaakɛ eshwɛ fioo ni amɛkɛ kaa ni naa wa waa baakpe.\nNamɔ Yonatan Baaye Lɛ Anɔkwa?\nShishijee lɛ Saul sumɔɔ David sane waa ni ewo lɛ esraafoi lɛ ahiɛnyiɛlɔ. Etsɛɛɛ kwraa ni Saul bɔi su fɔŋ ko ni Yonatan ye nɔ lɛ kpojiemɔ—no ji awuŋayeli. David ye Israel henyɛlɔi ni ji Filistibii lɛ anɔ kunim shii abɔ. Enɛ hã ajie David yi waa ni asumɔ esane. Israel yei komɛi po lá akɛ: “Saul egbe akpei, ni David egbe akpei nyɔŋmai.” Saul sumɔɔɔ nakai lala lɛ. No hewɔ lɛ, “kɛjɛ nakai gbi lɛ nɔ kɛyaa lɛ, Saul kɛ hiŋmɛi ko kwɛ David.” (1 Samuel 18:7, 9) Eshe gbeyei akɛ David baahe maŋtsɛyeli lɛ kɛjɛ edɛŋ. Jwɛŋmɔ bɛ Saul susumɔ nɛɛ mli. Eji anɔkwale akɛ, David le akɛ lɛ ebaaye Saul sɛɛ, shi ebaaa ejwɛŋmɔ mli shi kome po akɛ ebaakpa maŋtsɛ ni Yehowa efɔ lɛ mu lɛ maŋtsɛyeli!\nSaul tsɔ ŋaa koni agbe David yɛ ta mli, shi eyeee omanye. David tee nɔ eye kunim yɛ tai amli ni maŋbii lɛ tee nɔ amɛsumɔ lɛ ni amɛbu lɛ. Nɔ kroko ni Saul fee ji, ebua eshĩa bii lɛ kɛ etsuji lɛ fɛɛ, ni ebi nuu onukpa lɛ hu fata he lɛ anaa koni amɛkpaŋ bɔ ni amɛbaafee ni amɛgbe David! Kwɛ bɔ ni ebaadɔ Yonatan waa akɛ epapa miitsɔ ŋaa koni agbe David! (1 Samuel 18:25-30; 19:1) Yonatan yeɔ epapa anɔkwa, shi eyeɔ enaanyo lɛ hu anɔkwa. Amrɔ nɛɛ ni ehe ebahia ni eye amɛyi enyɔ fɛɛ anɔkwa lɛ, amɛteŋ namɔ ebaaye lɛ anɔkwa?\nYonatan kɛɛ akɛ: “Maŋtsɛ akafee esha eshi etsulɔ David, ejaakɛ efeko bo efɔŋ ko, ni oná nɔ ni efee ehã bo lɛ moŋ he sɛɛ. Ekɛ ewala wo oshãra mli ni egbe Filistinyo lɛ, ni Yehowa ye kunim kpele ehã Israel fɛɛ. Ona, ni oná miishɛɛ waa diɛŋtsɛ. No hewɔ lɛ, mɛni hewɔ esa akɛ ogbe David yakatswaa, ni okɛfee efɔŋ oshi mɔ ni efeko nɔ ko lɛ lá?” Ale Saul akɛ ebooo ŋaawoo toi, shi yɛ shihilɛ nɛɛ mli lɛ, ebo Yonatan toi ni ekã kitã po akɛ efeŋ David efɔŋ ko. Shi Saul yeee eshiwoo lɛ nɔ. Be ni David ye kunim babaoo lɛ, Saul ye ehe awuŋa aahu akɛ efɔ akpɔlɔ koni eyatsu lɛ! (1 Samuel 19:4-6, 9, 10) Shi David je mli ehã lɛ ni ejo foi kɛshi Saul shĩa lɛ.\nAni okɛ shihilɛ ko ekpe pɛŋ ni ebi koni oye mɛi enyɔ komɛi ni osumɔɔ amɛ waa lɛ ateŋ mɔ kome anɔkwa? Ebaawa waa. Yɛ shihilɛ ni tamɔ nɛkɛ mli lɛ, mɛi komɛi baakɛɛ akɛ lá tsii, ni tsɔɔ akɛ esa akɛ oye oweku lɛ anɔkwa. Shi Yonatan le akɛ esaaa akɛ efeɔ nakai. Mɛni hewɔ esa akɛ eyafĩ epapa sɛɛ be mli ni David ji Yehowa tsulɔ anɔkwafo, ni boɔ Yehowa toi? No hewɔ lɛ, Yonatan damɔ anɔkwa ni eyeɔ Yehowa lɛ nɔ ekpɛ eyiŋ. Enɛ hewɔ ni efã David he yɛ epapa hiɛ lɛ. Eyɛ mli akɛ Yonatan kɛ anɔkwa ni eyeɔ Nyɔŋmɔ lɛ ye klɛŋklɛŋ gbɛhe moŋ, shi eye epapa hu anɔkwa ejaakɛ ejɛ etsui mli ewo lɛ ŋaa, moŋ fe ni ebaakɛɛ lɛ nɔ ni baaŋɔɔ enaa. Kɛ́ wɔteŋ mɔ fɛɛ mɔ kase bɔ ni Yonatan ye anɔkwa ehã lɛ, wɔbaaná he sɛɛ waa.\nAnɔkwayeli Kãaa Shi Akɔɔɔ\nYonatan ka ekoŋŋ akɛ ebaahã toiŋjɔlɛ ahi Saul kɛ David teŋ, shi Saul booo lɛ toi yɛ enɛ mli. David ba Yonatan ŋɔɔ yɛ teemɔŋ, ni ebakɛɛ lɛ akɛ ewala yɛ oshara mli. Ekɛɛ enaanyo ni ye lɛ onukpa lɛ akɛ, “Nanefãa kome pɛ kã mi kɛ gbele teŋ!” Yonatan kpɛlɛ nɔ akɛ ebaakwɛ epapa jwɛŋmɔ yɛ sane lɛ he koni ehã David ale nɔ ni baajɛ mli kɛba. David baayatee ehe, ni Yonatan kɛ gãi kɛ emlibii baafee okadi ehã lɛ koni ele bɔ ni nibii etee lɛ ehã. Yonatan kɛɛ David koni ekã kitã yɛ shi ni ewo lɛ lɛ he, akɛ: “Ni kɛ́ Yehowa gbe David henyɛlɔi lɛ ateŋ mɔ fɛɛ mɔ yɛ shikpɔŋ lɛ nɔ po lɛ, kaajie osuɔmɔ ni tsakeee lɛ kɛje mishĩabii lɛ anɔ kɔkɔɔkɔ.” David kpɛlɛ nɔ akɛ, ebaakwɛ Yonatan weku lɛ be fɛɛ be ni ebaabu amɛhe.—1 Samuel 20:3, 13-27.\nYonatan ka akɛ ebaawie David he ekpakpa etsɔɔ Saul, shi maŋtsɛ lɛ mli fu waa! Etsɛ Yonatan akɛ “yoo atuatselɔ binuu” ni ekɛɛ lɛ akɛ anɔkwa ni eyeɔ David lɛ ji hiɛgbele kɛhã eweku lɛ. Eka akɛ ebaawie nɔ ko ni baatsɔɔ akɛ esusuɔ Yonatan he, akɛ: “Gbii abɔ ni Yishai binuu lɛ hiɛ kã yɛ shikpɔŋ lɛ nɔ nɛɛ, bo kɛ omaŋtsɛyeli lɛ fɛɛ damɔŋ shi kɔkɔɔkɔ.” Enɛ nyɛɛɛ akɔne Yonatan yiŋ, moŋ lɛ, ejɛ heshibaa mli ebi epapa akɛ: “Mɛni hewɔ esa akɛ agbe lɛ? Mɛni efee?” Saul mli wo la waa! Eyɛ mli akɛ Saul hiɛ efã moŋ, shi ekã he eji asraafonyo ni he wa waa. Efɔ̃ akpɔlɔ koni ekɛtsu ebinuu lɛ! Eyɛ mli akɛ ehe esa kɛ akpɔlɔ fɔ̃ɔ waa moŋ, shi enine shɛɛɛ ebi lɛ nɔ. Akɛni edɔ lɛ waa akɛ epapa eshwie ehiɛ shi hewɔ lɛ, ekɛ mlifu shi etee.—1 Samuel 20:24-34.\nYonatan ye kaa ko ni baanyɛ ahã efo lɛ pɛ enɔ mli lɛ nɔ\nEnɔjetsɛremɔ leebi lɛ, Yonatan tee ŋa lɛ nɔ he ko ni bɛŋkɛ he ni David etee ehe yɛ lɛ. Etsɛ̃ gãi tamɔ bɔ ni amɛkpɛ mli lɛ koni ekɛhã David ale akɛ loloolo lɛ Saul miitao egbe lɛ. Yonatan tsu esɔɔlɔ lɛ kɛtee maŋ lɛ mli. Eshwɛ lɛ kɛ David pɛ, no hewɔ lɛ, amɛnyɛ amɛgba sane fioo. Amɛ fɛɛ amɛfo, ni Yonatan ni enii efee mɔbɔ lɛ kɛ enaanyo fioo David ye shɛɛ, David miiya eyaba abo yɛ ŋa lɛ nɔ.—1 Samuel 20:35-42.\nYɛ shihilɛi ni mli wawai nɛɛ amli lɛ, Yonatan hã ana akɛ efooo lɛ pɛ enɔ mli, moŋ lɛ, eji mɔ ko ni yeɔ anɔkwa. Ekã shi faŋŋ akɛ, no mli lɛ, Satan, ni ji anɔkwafoi fɛɛ ahenyɛlɔ lɛ miisumɔ ni Yonatan anyiɛ Saul nanemaahei lɛ asɛɛ, koni ekɛ shwelɛ ni eyɔɔ akɛ ená hegbɛ loo ehiɛ aba nyam lɛ aye klɛŋklɛŋ gbɛhe. Kaimɔ akɛ, Satan miisumɔ ni ehã adesai afo amɛ pɛ amɛnɔ mli. Enine shɛ Adam kɛ Hawa, ni ji wɔklɛŋklɛŋ fɔlɔi lɛ anɔ. (1 Mose 3:1-6) Shi enine shɛɛɛ Yonatan nɔ. Kwɛ bɔ ni ebaadɔ Satan ehã! Ani obaanyɛ ote shi owo Satan yɛ shihilɛi ni tamɔ nakai amli? Ŋmɛnɛ lɛ, etamɔ nɔ ni mɔ fɛɛ mɔ miifo lɛ pɛ enɔ mli. (2 Timoteo 3:1-5) Ani wɔbaakase bɔ ni Yonatan ye anɔkwa ni efooo lɛ pɛ enɔ mli lɛ?\nAkɛ naanyo anɔkwafo lɛ, Yonatan fee okadi ko etsɔɔ enaanyo David ni ekɛbaa eyi\n“Osane Kã Mitsui Nɔ Tamɔ Nɔ Ko”\nBe ni be shwie mli lɛ, nyɛɛ ni Saul nyɛ David lɛ ná ejwɛŋmɔ kɛ esusumɔ nɔ hewalɛ. Yonatan nyɛɛɛ shihilɛ lɛ he nɔ ko efee dɔŋŋ ejaakɛ eena akɛ epapa etsake kwraa ni eefee enii tamɔ mɔ ko ni eye sɛkɛ; no ji akɛ epapa buaa esraafoi lɛ anaa ni enyiɛɔ amɛhiɛ kɛyataoɔ mɔ kome ni efeko efɔŋ ko lɛ koni egbe lɛ. (1 Samuel 24:1, 2, 12-15; 26:20) Ani Yonatan fata he kɛtee? Miishɛɛ sane ji akɛ, Biblia lɛ ewieee akɛ Yonatan fata hii ni afite amɛjwɛŋmɔ nɛɛ ahe. Akɛni Yonatan yeɔ Yehowa kɛ David anɔkwa ni esumɔŋ hu ni eku kitã ni ekã yɛ amɛnaanyobɔɔ lɛ he lɛ mli hewɔ lɛ, enyɛŋ efee nakai nɔ ko kɔkɔɔkɔ.\nBɔ ni enuɔ he ehãa enaanyo fioo lɛ tsakeee kɔkɔɔkɔ. Sɛɛ mli lɛ, etee eyatao David ekoŋŋ. Eyana lɛ yɛ Horesh, ni shishi ji “Koo Mli” lɛ. Horesh ni awieɔ he nɛɛ ji he ko ni ŋa kɛ gɔji yɔɔ jɛmɛ, ni ekã Hebron wuoyigbɛ, ekɛ lɛ teŋ jekɛɛɛ tsɔ. Mɛni hewɔ Yonatan kɛ ewala wo oshara mli ni etee mɔ ni ejo foi eyatee ehe nɛɛ ŋɔɔ lɛ? Biblia lɛ kɛɔ wɔ akɛ, etee jɛmɛ koni eyaye ebua David ni “ená hewalɛ yɛ Yehowa mli.” (1 Samuel 23:16) Mɛɛ gbɛ nɔ Yonatan ye ebua lɛ?\nYonatan kɛɛ enaanyo fioo lɛ akɛ: “Kaashe gbeyei.” Ni ema nɔ mi ehã lɛ akɛ: “Mitsɛ Saul nine shɛŋ onɔ.” Mɛni nɔ edamɔ ekɛɛ lɛ enɛ? Edamɔ hemɔkɛyeli ni eyɔɔ akɛ Yehowa baahã eshiwoi aba mli lɛ nɔ. Ekɛfata he ehã lɛ akɛ: “obaaye Israel nɔ maŋtsɛ.” Afii komɛi ni tsɔ hiɛ lɛ, ahã gbalɔ Samuel wie wiemɔ nɛɛ, ni Yonatan miikai David akɛ esa akɛ akɛ hiɛ afɔ̃ Yehowa wiemɔ nɔ be fɛɛ be. Ni mɛni Yonatan susu akɛ ebaafee wɔsɛɛ? “Mi matsɔ osɛɛmɔ.” Mɛɛ heshibaa ni nɔ bɛ nuu nɛɛ jie lɛ kpo nɛkɛ! Ebaaná he miishɛɛ akɛ ebaasɔmɔ akɛ oblanyo fioo nɛɛ ni eye lɛ onukpa afii 30 lɛ sɛɛmɔ, ni efĩ esɛɛ! Yonatan wie akɛ: “Mitsɛ Saul hu le nakai.” (1 Samuel 23:17, 18) Saul le yɛ etsui mli akɛ bɔ fɛɛ bɔ ni fee lɛ, enyɛŋ eye nuu ni Yehowa ehala lɛ akɛ ebaaye maŋtsɛ yɛ enajiaŋ lɛ nɔ kɔkɔɔkɔ!\nBe ni David he fĩ lɛ lɛ Yonatan wo lɛ hewalɛ\nEkã shi faŋŋ akɛ yɛ afii ni nyiɛ sɛɛ lɛ amli lɛ, David kaiɔ nakai kpee lɛ waa, ni no hãa enáa miishɛɛ waa. No ji amɛnaagbee kpee. Mɔbɔ sane ji akɛ Yonatan hiɛnɔkamɔ akɛ ebaatsɔ David sɛɛmɔ lɛ eyabaaa mli.\nYonatan fata epapa he ni amɛkɛ Filistibii ni ejie amɛhe kpo faŋŋ akɛ Israel henyɛlɔi lɛ yawu ta. Ebaanyɛ efata epapa he kɛwu ni ehenilee gbaaa enaa, ejaakɛ ehãaa epapa tɔmɔi lɛ atsĩ Yehowa sɔɔmɔ ni ekɛyeɔ klɛŋklɛŋ gbɛhe lɛ naa. Ekɛ anɔkwayeli kɛ ekãa wu ta lɛ tamɔ bɔ ni efeɔ daa lɛ, shi fɛɛ sɛɛ lɛ, ta lɛ eyaaa lɛ jogbaŋŋ kɛhãaa Israel. Saul fee efɔŋ aahu akɛ ekɛ mumɔi bɔi sharamɔ, ni yɛ Mose Mla lɛ naa lɛ, kɛ́ mɔ ko kɛ́ ewo nifeemɔ tamɔ nɛkɛ mli lɛ, agbeɔ lɛ, no hewɔ lɛ Yehowa kpa Saul jɔɔmɔ. Agbe Saul bihii etɛ ni Yonatan fata he lɛ yɛ ta mli. Apila Saul ni lɛ diɛŋtsɛ egbe ehe.—1 Samuel 28:6-14; 31:2-6.\nYonatan kɛɛ akɛ, “obaaye Israel nɔ maŋtsɛ, ni mi matsɔ osɛɛmɔ.”—1 Samuel 23:17\nDavid ye awerɛho waa. Eyɛ mli akɛ Saul hao David, ni ji nuu ni mli hi ni kɛ eshai keɔ lɛ, ni ehã etsɔ shihilɛi ni mli wawai amli moŋ, shi eye ehe awerɛho! David fo Saul kɛ Yonatan he yaafo lala. Eeenyɛ efee akɛ, wiemɔi ni taa mɔ tsuiŋ waa ni yɔɔ yaafo lala lɛ mli lɛ kɔɔ David naanyo ni esumɔɔ esane waa ni woɔ lɛ ŋaa lɛ he: “Miwerɛ eho mihe waa yɛ ohewɔ, minyɛmi nuu Yonatan; Osane kã mitsui nɔ tamɔ nɔ ko. Suɔmɔ ni ojie kpo otsɔɔ mi lɛ nɔ bɛ, efe yei asuɔmɔ po.”—2 Samuel 1:26.\nDavid hiɛ kpaaa kitã ni ekã Yonatan lɛ nɔ kɔkɔɔkɔ. Afii komɛi asɛɛ lɛ, eyatao Yonatan bi Mefiboshet ni eje kpa lɛ ni ekwɛ lɛ. (2 Samuel 9:1-13) Ekã shi faŋŋ akɛ, David kase nibii pii kɛjɛ bɔ ni Yonatan yeɔ anɔkwa, ekɛ woo hãa mɔ, kɛ bɔ ni ejɛɔ suɔmɔ mli ekpɛtɛɔ enaanyo he kpaakpa kɛji no baahã ekɛ shihilɛi ni mli wawai akpe po lɛ mli. Ani wɔ hu wɔbaakase sui nɛɛ? Ani wɔbaanyɛ wɔtao nanemɛi tamɔ Yonatan? Ani wɔbaanyɛ wɔfee wɔhe nanemɛi kpakpai tamɔ Yonatan? Kɛ́ wɔye wɔbua wɔnanemɛi ni amɛwaje hemɔkɛyeli ni amɛyɔɔ yɛ Yehowa mli, wɔkɛ anɔkwa ni wɔyeɔ Yehowa lɛ ye klɛŋklɛŋ gbɛhe, ni wɔtee nɔ wɔhi shi akɛ anɔkwafoi moŋ fe ni wɔbaafo wɔ pɛ wɔnɔ mli lɛ, wɔbaatsɔmɔ nanemɛi kpakpai tamɔ Yonatan. Ni wɔbaakase ehemɔkɛyeli lɛ.\nAni Amɛfee Supi?\nNiiamlitaolɔi komɛi ekɛɛ akɛ bɔ ni Yonatan kɛ David bɔ naanyo amɛhã lɛ tsɔɔ akɛ amɛfee supi. Ani Biblia lɛ fĩɔ nakai susumɔ lɛ sɛɛ? Susumɔ otii nɛɛ ahe.\nŊmalɛi ni mɛi kɛfĩɔ nakai susumɔ lɛ sɛɛ lɛ etsɔɔɔ akɛ amɛkɛ amɛhe ná bɔlɛ. Eko ni amɛfɔɔ yisɛɛ tsɛmɔ ji wiemɔ ko ni David wie yɛ Yonatan he lɛ: “Suɔmɔ ni ojie kpo otsɔɔ mi lɛ nɔ bɛ, efe yei asuɔmɔ po.” (2 Samuel 1:26) Mɛi komɛi hu tsɛɔ ŋmalɛi ni kɛɔ akɛ hii enyɔ nɛɛ shɔ amɛnaa lɛ yisɛɛ kɛmaa amɛsane lɛ nɔ mi. (1 Samuel 20:41) Kɛ̃lɛ wiemɔi ni tamɔ nakai kɛ bɔ ni hii enyɔ jieɔ suɔmɔ kpo amɛtsɔɔ amɛhe lɛ ji nifeemɔ ko ni afɔɔ feemɔ waa yɛ Biblia beiaŋ kɛ agbɛnɛ hu yɛ tsutsu Middle East kusum mli, ni ekɔɔɔ bɔlɛnamɔ nifeemɔ ko he kwraa.—1 Samuel 10:1; 2 Samuel 19:39.\nHii enyɔ lɛ fɛɛ yɛ ŋamɛi kɛ bii. David ná ŋamɛi pii kɛ bii babaoo. (2 Samuel 5:13-16) Atsĩii Yonatan ŋa gbɛ́i tã yɛ Biblia lɛ mli, shi eyɛ bi ni atsɛɔ lɛ Mefiboshet, loo Merib-baal.—2 Samuel 4:4; 1 Kronika 8:34.\nHii enyɔ lɛ fɛɛ ye Nyɔŋmɔ mla lɛ nɔ kɛmɔ shi. Yonatan kɛ David fɛɛ sumɔɔ Yehowa ni amɛyɛ hemɔkɛyeli yɛ emli, ni amɛkãmɔ kitã yɛ amɛnaanyobɔɔ lɛ he “yɛ Yehowa gbɛ́i mli.” (1 Samuel 20:41, 42) Hii enyɔ nɛɛ fɛɛ bo Yehowa toi waa yɛ nɔ fɛɛ nɔ mli, ni Nyɔŋmɔ Mla lɛ hãa anaa faŋŋ akɛ, bɔlɛnamɔ jeŋba sha henɔi srɔtoi fɛɛ, ni supifeemɔ fata he lɛ ji nihiinii yɛ Nyɔŋmɔ hiɛ. (3 Mose 18:22; 20:13) No hewɔ lɛ, kɛji mɔ ko wie nɔ ko kɛtsɔɔ akɛ David kɛ Yonatan fee supi lɛ, belɛ, mɔ lɛ miikpoo nɔ tuuntu ni hã amɛbatsɔmɔ nanemɛi lɛ.\nNɔ ko kwraa bɛ Biblia lɛ mli ni tsɔɔ akɛ Yonatan loo David fee supi, loo bɔlɛnamɔ henɔ ko tee nɔ yɛ amɛnaanyobɔɔ lɛ mli. No hewɔ lɛ, kɛ́ akɛɛ amɛfee supi lɛ, no tsɔɔ akɛ, akɛ nɔ ko ni bɛ mli miifata amɛhe sane ni yɔɔ Biblia lɛ mli lɛ he.\n^ kk. 10 Be ni atsĩ Yonatan tã klɛŋklɛŋ kwraa yɛ Biblia lɛ mli yɛ Saul nɔyeli lɛ shishijee gbɛ lɛ, no mli lɛ eji asraafoi ahiɛnyiɛlɔ, no hewɔ lɛ eeenyɛ efee akɛ kɛ́ hooo kwraa lɛ, eye afii20. (4 Mose 1:3; 1 Samuel 13:2) Saul ye maŋtsɛ afii 40. No hewɔ lɛ, be ni Saul gbo lɛ, Yonatan eye aaafee afii 60. David eye afii 30 be ni Saul gbo. (1 Samuel 31:2; 2 Samuel 5:4) Ni tsɔɔ akɛ, Yonatan ye David onukpa afii 30.\nOKƐ BIBLIA MLI SHISHITOO MLAI ATSU NII\nNaagba bɛ he akɛ wɔbaasumɔ ni wɔná nanemɛi. No hewɔ lɛ, kɛ́ ootao nanemɛi kpakpai lɛ, mɛɛ Biblia mli shishitoo mlai baanyɛ aye abua bo koni ohala nanemɛi kpakpai?


Nyɔŋmɔ ni Aaana—Te aaafee tɛŋŋ ni Ana Nyɔŋmɔ ni Anaaa lɛ Lɛ?\nKANEMƆ YƐ Afrikaans Albania Amharic Arabic Armenia Armenia (West) Aymara Azerbaijani Azerbaijani (Cyrillic) Bengali Bicol Blɔfo Bulgaria Catalan Cebuano Chichewa Chinese (Shanghainese) Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Gujarat Haitian Creole Hebri Hela Hiligaynon Hindi Hungary Igbo Iloko Indonesia Italia Japan Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korea Lingala Lithuania Luganda Luo Macedonia Malagasy Malay Malayalam Malta Marathi Maya Myanmar Nepali Ngabere Norway Nyaneka Nzema Ossetia Otetela Pangasinan Papiamento (Aruba) Papiamento (Curaçao) Persia Poland Portuguese (Brazil) Quechua (Bolivia) Rarotongan Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tahiti Tamil Tatar Telugu Thailand Tigrinya Tshiluba Tsonga Turkey Tuvalu Twi Ukrain Umbundu Venda Vietnam Xhosa Yoruba Zulu\n“NYƆŊMƆ lɛ Mumɔŋ,” adesai nyɛŋ ana lɛ kɛ amɛhiŋmɛi. (Yohane 4:24) Kɛ̃lɛ, Biblia lɛ bɔɔ amaniɛ akɛ mɛi komɛi ena Nyɔŋmɔ, yɛ gbɛ ko nɔ pɛŋ. (Hebribii 11:27) Te fee tɛŋŋ amɛna lɛ? Ani obaanyɛ ona “Nyɔŋmɔ ni anaaa lɛ” lɛ lɛɛlɛŋ?—Kolosebii 1:15.\nOkɛ shihilɛ ni wɔyɔɔ mli lɛ ato mɔ ko ni afɔ lɛ akɛ shwilafo lɛ he okwɛ. Ani kɛ okwɛ lɛ, shwilafo ni eji lɛ hewɔ lɛ, elé nibii ni yaa nɔ yɛ ehewɔŋ lɛ he nɔ ko kwraa? Dabi. Shwilafo naa bɔ ni nibii yaa nɔ ehãa yɛ gbɛi srɔtoi anɔ, ni enɛ hãa enyɛɔ eyɔseɔ akɛ gbɔmɛi kɛ nibii yɛ he ni eyɔɔ lɛ, ni kɛ́ aafee nibii komɛi yɛ ehewɔŋ hu lɛ, enyɛɔ eyɔseɔ. Nuu shwilafo ko kɛɛ akɛ, “jwɛŋmɔ akɛnaa nii, shi jeee hiŋmɛii lɛ.”\nNakai nɔŋŋ, eyɛ mli akɛ onyɛŋ okɛ ohiŋmɛii diɛŋtsɛ ana Nyɔŋmɔ moŋ, shi obaanyɛ okɛ ‘otsui hiŋmɛii’ lɛ ana lɛ. (Efesobii 1:18) Naa gbɛi etɛ ni obaanyɛ otsɔ nɔ ofee nakai.\n‘ATSƆƆ ENII NI EFEE LƐ ANƆ ANAA FAŊŊ’\nBe pii lɛ, shwilafoi atoii kɛ nii ahe ni amɛtaa loo amɛhe ni ataa lɛ yeɔ ebuaa amɛ waa ni amɛyoɔ akɛ nibii komɛi miiya nɔ, tsɛbelɛ amɛkɛ amɛhiŋmɛi diɛŋtsɛ enaaa. Nakai nɔŋŋ bo hu obaanyɛ okɛ ogbɔmɔtso lɛ he nibii lɛ ekomɛi atsu nii kɛpɛi nibii ni Nyɔŋmɔ ebɔ lɛ amli, koni onyɛ ona Nyɔŋmɔ ni anaaa lɛ lɛ. “Ehe nii ni anaaa ni ji enaanɔ hewalɛ kɛ nyɔŋmɔyeli lɛ fɛɛ lɛ, kɛjɛ jeŋbɔɔ mli beebe lɛ atsɔɔ enii ni efee lɛ anɔ ayɔseɔ ni anaa faŋŋ.”—Romabii 1:20.\nAkɛ nɔkwɛmɔnɔ lɛ, susumɔ wɔshikpɔŋ lɛ he okwɛ. Bɔ ni afee shikpɔŋ lɛ ahã lɛ yɛ srɔto, jeee akɛ koni wɔnyɛ wɔhi wala mli yɛ nɔ kɛkɛ, shi moŋ koni wɔhi nɔ kɛ miishɛɛ. Kɛ́ kɔɔyɔɔ ŋmaii ko tswa eshwie wɔhe, wɔkã he ko ni hulu lɛ miitso hɛrɛbii yɛ, wɔye aduawa ko ni ŋɔɔ, loo wɔnu loofɔji alala ni ŋɔɔ lɛ he lɛ, ehãa wɔnáa miishɛɛ waa. Nibii nɛɛ ni wɔ-Bɔlɔ lɛ kɛduro wɔ lɛ tsɔɔ akɛ esusuɔ wɔhe, emusuŋ tsɔɔ lɛ yɛ wɔhe, ni efeɔ wɔ ejurɔ hu.\nMɛni nibii ni onaa yɛ je lɛ mli lɛ baanyɛ atsɔɔ bo yɛ Nyɔŋmɔ he? Sane kome ji akɛ, nibii ni yɔɔ ŋwɛi lɛ hãa anaa Nyɔŋmɔ hewalɛ lɛ. Nibii ni jeŋ shikpalɔi ena nyɛsɛɛ nɛɛ tsɔɔ akɛ, je lɛ miilɛɛ, ni tsɔɔ akɛ ŋulamii kushai ni yɔɔ ŋwɛiniiaŋ lɛ miitsi amɛhe kɛmiijɛ amɛhe kɛmiiya sɛɛ, ni amɛmiifee nakai oyayaayai! Kɛ́ okwɛ ŋwɛi gbɛkɛ ko lɛ, bi ohe akɛ: ‘Mɛni ji nɛkɛ hewalɛ nɛɛ ni hãa je lɛ lɛɔ lɛ jɛɛhe?’ Biblia lɛ kɛɔ wɔ akɛ Bɔlɔ lɛ yɛ ‘hewalɛ kpele.’ (Yesaia 40:26) Nyɔŋmɔ nibɔɔ nii lɛ hãa wɔnaa akɛ lɛ ji “Ofe lɛ”—mɔ ni ‘hewalɛ teke nɔ lɛ.’—Hiob 37:23.\n‘MƆ NI BAJIE LƐ SHI ETSƆƆ FAŊŊ LƐ’\nYoo ko ni yɔɔ bii shwilafoi enyɔ lɛ kɛɛ akɛ: “Wiemɔ ji gbɛ ni fe fɛɛ ni amɛtsɔɔ nɔ amɛkaseɔ nii. Kɛɛmɔ amɛ nɔ fɛɛ nɔ ni onaa, kɛ nɔ ni onuɔ lɛ, ni ohã ehi ojwɛŋmɔŋ akɛ obaagbala mli ohã amɛ. Bo ji amɛhiŋmɛii.” Nakai pɛpɛɛpɛ eji, eyɛ mli akɛ, “mɔ ko enako [Nyɔŋmɔ] pɛŋ” moŋ, shi Yesu ni ji Nyɔŋmɔ Bi lɛ, “ni yɔɔ tsɛ lɛ mlishi lɛ, lɛ ebajie [Tsɛ] lɛ shi etsɔɔ faŋŋ.” (Yohane 1:18) Yesu, ni ji mɔ ni Nyɔŋmɔ bɔ lɛ klɛŋklɛŋ lɛ, ni ji Nyɔŋmɔ Bi koome lɛ batsɔ “wɔhiŋmɛii” ni wɔkɛnaa nibii ni yɔɔ ŋwɛi. Lɛ ji mɔ ni baanyɛ akɛɛ wɔ Nyɔŋmɔ ni anaaa lɛ lɛ he sane ni ja fe fɛɛ.\nKadimɔ nibii ni Yesu, ni ji mɔ ni kɛ e-Tsɛ lɛ hi shi afii huuhaa abɔ lɛ wie yɛ Nyɔŋmɔ he lɛ amli fioo komɛi:\nNyɔŋmɔ tsuɔ nii waa. “Mitsɛ miitsu nii kɛbashi be nɛ.”—Yohane 5:17.\nNyɔŋmɔ le nibii ni he hiaa wɔ lɛ. “Nyɛtsɛ lɛ le nii ni hiaa nyɛ dani nyɛbiɔ lɛ.”—Mateo 6:8.\nNyɔŋmɔ jɛɔ mlihilɛ mli eduroɔ wɔ nii. “Nyɛtsɛ ni yɔɔ ŋwɛi lɛ . . . hãa ehulu teɔ shi yɛ mɛi fɔji kɛ mɛi kpakpai anɔ, ni ehãa nugbɔ nɛɔ yɛ jalɔi kɛ mɛi ni bɛ jalɛ lɛ anɔ.”—Mateo 5:45.\nWɔteŋ mɔ fɛɛ mɔ jara wa hã Nyɔŋmɔ. “Afilimatai enyɔ lɛ jeee hiɛbii nyɔŋma ahɔ̃ɔ aheɔ? shi amɛteŋ ekome folo enyɔŋ shikpɔŋ, ja ejɛ nyɛtsɛ lɛ dɛŋ. Shi nyɛyiteŋtsɔi po lɛ akane fɛɛ. No hewɔ lɛ, nyɛkashea gbeyei; nyɛjara wa aahu fe afilimatai babaoo.”—Mateo 10:29-31.\nGBƆMƆ KO NI JIE NYƆŊMƆ NI ANAAA LƐ LƐ SUI AKPO\nBei pii lɛ, bɔ ni mɛi ni eshwila lɛ nuɔ nibii ashishi lɛ yɛ srɔto yɛ bɔ ni mɛi ni naa nii lɛ nuɔ nii ashishi amɛhãa lɛ he. Kɛ́ shwilafo ko yaje he ko ni hɔŋ yɔɔ lɛ, enuɔ he akɛ eyɛ he ko ni ejɔ ni hulu bɛ jɛmɛ, shi jeee akɛ eyɛ he ko ni hulu bɛ jɛmɛ ni ewo duŋ. Tamɔ bɔ ni shwilafo ko nyɛŋ ana hɔŋ kɛ hulu la kpɛmɔ lɛ, nakai nɔŋŋ wɔ diɛŋtsɛ wɔnyɛŋ wɔnu Yehowa shishi ní ayeee abuaaa wɔ. No hewɔ lɛ, Yehowa kɛ adesa ko hã wɔ koni ejie Yehowa sui kɛ mɔ ni eji lɛ kpo etsɔɔ wɔ.\nNakai gbɔmɔ lɛ ji Yesu. (Filipibii 2:7) Yesu egbaaa wɔ e-Tsɛ lɛ he sane pɛ kɛkɛ, shi moŋ etsɔɔ wɔ mɔ ni Nyɔŋmɔ ji hu. Yesu kaselɔ Filipo bi akɛ: “Nuŋtsɔ, tsɔɔmɔ wɔ tsɛ lɛ.” Yesu hã lɛ hetoo akɛ: “Mɔ ni ena mi lɛ, ena tsɛ lɛ.” (Yohane 14:8, 9) Mɛni obaanyɛ “ona” yɛ Tsɛ lɛ he yɛ bɔ ni Yesu fee enii ehã lɛ mli?\nYesu sumɔɔ mɔ, ebaa ehe shi ni anyɛɔ abɛŋkɛɔ lɛ. (Mateo 11:28-30) Akɛni ehe jɔ hewɔ lɛ, mɛi babaoo nyɛ amɛbɛŋkɛ lɛ. Yesu nu he ehã mɛi ni ye awerɛho lɛ, ni ekɛ amɛ ná miishɛɛ hu. (Luka 10:17, 21; Yohane 11:32-35) Kɛ́ okane loo obo Yesu he sane toi yɛ Biblia lɛ mli lɛ, okɛ ohe awo shihilɛ ni tee nɔ lɛ mli, ni osusu sane lɛ he tamɔ nɔ ni eeya nɔ bianɛ. Kɛ́ ojwɛŋ bɔ ni Yesu kɛ mɛi ye hã lɛ nɔ lɛ, obaana Nyɔŋmɔ sui ni nɔ bɛ lɛ faŋŋ ni ebaaye ebua bo ni otsi obɛŋkɛ lɛ.\nTSARAMƆ NIBII LƐ NI OFEE FƐƐ EKOME\nNiŋmalɔ ko ŋma bɔ ni shwilafoi feɔ amɛnaa bɔ ni nibii yaa nɔ ehãa yɛ je lɛ mli, eŋma akɛ: “Shwilafo kɛ egbɔmɔtso lɛ he nibii srɔtoi babaoo tsuɔ nii kɛbuaa saji anaa fiofio (nii ahe ni ataa, nifũu, ninumɔ, kɛ ekrokomɛi), ni ebɔɔ mɔdɛŋ etsaraa saji nɛɛ ni efeɔ fɛɛ ekome.” Nakai nɔŋŋ, bo hu kɛ́ okwɛ nibii ni Nyɔŋmɔ ebɔ lɛ, okane nibii ni Yesu wie yɛ e-Tsɛ lɛ he, ni opɛi bɔ ni Yesu jie Nyɔŋmɔ sui lɛ akpo ehã lɛ mli lɛ, obaana bɔ ni Yehowa yɔɔ diɛŋtsɛ. Obaale lɛ akɛ mɔ ko ni yɔɔ diɛŋtsɛ.\nHiob ni hi shi yɛ blema lɛ fee nakai ni enyɛ ele Nyɔŋmɔ jogbaŋŋ. Shishijee lɛ, ewie ‘nibii ni enuuu shishi.’ (Hiob 42:3, Ga Biblia hee) Shi be ni esusu bɔ ni nibii ni Nyɔŋmɔ ebɔ lɛ yɔɔ naakpɛɛ hã lɛ he lɛ sɛɛ lɛ, ewie akɛ: “Mitoi kɛkɛ mikɛnu ohe; shi agbɛnɛ mihiŋmɛi enao.”—Hiob 42:5.\n‘Kɛji ootao Yehowa lɛ, eeehã ona lɛ’\nBo hu obaanyɛ ofee nakai nɔŋŋ. “Kɛji ootao [Yehowa] lɛ, eeehã ona lɛ.” (1 Kronika 28:9) Yehowa Odasefoi baaná he miishɛɛ akɛ amɛaaye amɛbua bo ni otao Nyɔŋmɔ ni anaaa lɛ lɛ, ni ona lɛ.\nKɛmaje Mɔ Ko Kɛmaje Mɔ Ko Ani Obaanyɛ Ona Nyɔŋmɔ ni Anaaa Lɛ Lɛ?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ Mɛni Hewɔ Nibii Fɔji Baa Mɛi Kpakpai Anɔ?\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ Mɛni Hewɔ Nibii Fɔji Baa Mɛi Kpakpai Anɔ?\nKɛmaje Mɔ Ko Kɛmaje Mɔ Ko BUU-MƆƆ Mɛni Hewɔ Nibii Fɔji Baa Mɛi Kpakpai Anɔ?\nBUU-MƆƆ Mɛni Hewɔ Nibii Fɔji Baa Mɛi Kpakpai Anɔ?


Yeremia 52 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nZedekia tse Babilon hiɛ atua (1-3)\nNebukadnezar wo Yerusalem he ka (4-11)\nAkpãtã maŋ lɛ kɛ sɔlemɔ shĩa lɛ hiɛ (12-23)\nAŋɔ maŋbii lɛ nom kɛtee Babilon (24-30)\nAjie Yehoiakin yɛ tsuŋwoo mli (31-34)\n52 Be ni Zedekia+ batsɔ maŋtsɛ lɛ, no mli lɛ, eye afii 21, ni eye nɔ afii 11 yɛ Yerusalem. Emami gbɛ́i ji Hamutal,+ Yeremia ni jɛ Libna lɛ biyoo lɛ. 2 Etee nɔ efee efɔŋ yɛ Yehowa hiɛ, tamɔ bɔ ni Yehoiakim fee lɛ pɛpɛɛpɛ.+ 3 Yehowa mlifu lɛ hewɔ enɛɛmɛi fɛɛ ba lɛ nakai yɛ Yerusalem kɛ Yuda nɔ, kɛyashi ejie amɛ kɛje ehiɛ.+ Ni Zedekia tse Babilon maŋtsɛ lɛ hiɛ atua.+ 4 Yɛ Zedekia nɔyeli afi ni ji nɛɛhu lɛ nɔ, yɛ nyɔɔŋ ni ji nyɔŋma lɛ nɔ gbi ni ji nyɔŋma lɛ nɔ lɛ, Babilon maŋtsɛ Nebukadnezar* kɛ esraafoi lɛ fɛɛ ba koni amɛkɛ Yerusalem abawu. Amɛbɔ nsara amɛwo maŋ lɛ he ni amɛtswa kpoku kɛbɔle he fɛɛ.+ 5 Ni ewo maŋ lɛ he ka kɛyashi Maŋtsɛ Zedekia nɔyeli afi ni ji 11 lɛ nɔ. 6 Yɛ nyɔɔŋ ni ji ejwɛ lɛ nɔ gbi ni ji nɛɛhu lɛ nɔ lɛ,+ hɔmɔ lɛ naa bawa yɛ maŋ lɛ mli, ni shikpɔŋ lɛ nɔ bii lɛ náaa niyenii amɛye.+ 7 Agbɛnɛ, ajwa maŋ lɛ gbogbo lɛ awo mli, ni asraafoi lɛ fɛɛ jo foi nyɔɔŋ kɛtsɔ agbó ni yɔɔ gbogboi enyɔ lɛ ateŋ, ni bɛŋkɛ maŋtsɛ lɛ abɔɔ lɛ mli lɛ, no mli lɛ, Kaldeabii lɛ ebɔle maŋ lɛ; ni amɛtsɔ Araba lɛ gbɛ lɛ nɔ kɛtee.+ 8 Shi Kaldeabii lɛ asraafoi lɛ tiu Zedekia,+ ni amɛyanina maŋtsɛ lɛ yɛ Yeriko ŋa kpataa lɛ nɔ, ni esraafoi lɛ fɛɛ gbɛ amɛshwã kɛje ehe. 9 Kɛkɛ ni amɛmɔ maŋtsɛ lɛ, ni amɛkɛ lɛ kwɔ kɛba Babilon maŋtsɛ lɛ ŋɔɔ yɛ Ribla, yɛ Hamat shikpɔŋ lɛ nɔ, ni ekojo lɛ. 10 Ni Babilon maŋtsɛ lɛ gbe Zedekia bihii lɛ yɛ Zedekia hiɛ, ni egbe Yuda lumɛi lɛ fɛɛ hu yɛ jɛmɛ yɛ Ribla. 11 Kɛkɛ ni Babilon maŋtsɛ lɛ shwila Zedekia hiŋmɛii,+ ni ewo lɛ akɔɔble gboklɛi, ni ekɛ lɛ tee Babilon, ni ewo lɛ tsuŋ kɛyashi gbi ni Zedekia gbo. 12 Yɛ Maŋtsɛ Nebukadnezar,* Babilon maŋtsɛ lɛ nɔyeli afi ni ji 19 lɛ nɔ, yɛ nyɔɔŋ ni ji enumɔ lɛ nɔ gbi ni ji nyɔŋma lɛ nɔ lɛ, Nebuzaradan, bulɔi lɛ anɔkwɛlɔ lɛ, ni ji Babilon maŋtsɛ lɛ sɔɔlɔ lɛ, bote Yerusalem.+ 13 Eshã Yehowa shĩa lɛ,+ kɛ maŋtsɛ shĩa lɛ, kɛ shĩai fɛɛ ni yɔɔ Yerusalem lɛ; ni eshã shĩa wulu fɛɛ shĩa wulu hu. 14 Ni Kaldeabii lɛ asraafoi lɛ fɛɛ ni kɛ bulɔi lɛ anɔkwɛlɔ lɛ ba lɛ, kumɔ gbogboi ni bɔle Yerusalem he lɛ amɛshwie shi.+ 15 Nebuzaradan, bulɔi lɛ anɔkwɛlɔ lɛ ŋɔ mɛi ni bɛ yelikɛbualɔ lɛ ateŋ mɛi komɛi, kɛ mɛi fɛɛ ni shwɛ yɛ Yerusalem lɛ nom kɛtee. Eŋɔ mɛi ni tse amɛhe ni amɛkɛ amɛhe yahã Babilon maŋtsɛ lɛ, kɛ ŋaalɔi ni shwɛ lɛ fɛɛ hu nom kɛtee.+ 16 Shi Nebuzaradan, bulɔi lɛ anɔkwɛlɔ lɛ shi shikpɔŋ lɛ nɔ bii ni yeɔ ohia futaa lɛ ateŋ mɛi komɛi yɛ sɛɛ koni amɛsɔmɔ akɛ waintromsaalɔi kɛ okwaafoi ni anyɛɔ amɛnɔ kɛhã nitsumɔ.+ 17 Ni Kaldeabii lɛ kumɔ akɔɔble akulashiŋi+ lɛ ni yɔɔ Yehowa shĩa lɛ, kɛ akɔɔble nu shwiilii+ lɛ, kɛ akɔɔble nu taŋki ni atsɛɔ lɛ Ŋshɔ+ lɛ ni mamɔ Yehowa shĩa lɛ dukuduku, ni amɛkɛ akɔɔble lɛ fɛɛ tee Babilon.+ 18 Agbɛnɛ hu, amɛloo lamululoomɔnii lɛ, kɛ sofii lɛ, kɛ lagbeenii lɛ, kɛ tsɛnsii+ lɛ, kɛ kɔɔpoi+ lɛ, kɛ nibii krokomɛi ni akɛ akɔɔble fee ni akɛtsu nii yɛ sɔlemɔ shĩa lɛ fɛɛ kɛtee. 19 Bulɔi lɛ anɔkwɛlɔ lɛ loo okpolui+ lɛ, kɛ lajeenii lɛ, kɛ tsɛnsii lɛ, kɛ lamululoomɔnii lɛ, kɛ kanetsei+ lɛ, kɛ kɔɔpoi lɛ, kɛ tsɛnsii ni akɛ shika tsuru krɔŋŋ kɛ jwiɛtɛi krɔŋŋ fee lɛ.+ 20 Shi akulashiŋi enyɔ lɛ, Ŋshɔ lɛ, kɛ tsinahii 12 ni akɛ akɔɔble fee+ ni yɔɔ Ŋshɔ lɛ shishi lɛ, kɛ nu shwiilii ni Maŋtsɛ Solomon fee ewo Yehowa shĩa lɛ, anyɛɛɛ aŋmɛ akɔɔble ni ekɛfee nibii nɛɛ fɛɛ lɛ tsiimɔ. 21 Shi akulashiŋi lɛ, eko fɛɛ eko kwɔlɛ ji ninetalɔi* 18, ni kɛ́ okɛ susumɔ kpãa bɔle akulashiŋi lɛ eko fɛɛ eko he kɛkpe lɛ, efeɔ ninetalɔi 12;+ ni etilɛ tamɔ ninewaobii* ejwɛ ni akɛtsa, ni bu kã mli. 22 Ni akɛ akɔɔble efee akekere kɛma nɔ; ni akekere lɛ ekome kwɔlɛ ji ninetalɔi enumɔ;+ ni akɔɔble akɛfee yaa lɛ kɛ pomegranet aduawai ni bɔle akekere lɛ he lɛ. Akulashiŋ ni ji enyɔ lɛ hu tamɔ nakai nɔŋŋ, ni nakai nɔŋŋ pomegranet aduawai lɛ hu ji. 23 Ni pomegranet aduawai 96 yɛ he; pomegranet aduawai ni yɔɔ yaa lɛ he lɛ fɛɛ feɔ 100.+ 24 Bulɔi lɛ anɔkwɛlɔ lɛ ŋɔ osɔfonukpa Seraia,+ kɛ Zefania,+ osɔfonukpa sɛɛkwɛlɔ lɛ, kɛ shinaanaakwɛlɔi etɛ lɛ hu nom kɛtee.+ 25 Ni eŋɔ maŋtsɛ shĩa onukpa kome ni kwɛɔ asraafoi lɛ anɔ, kɛ maŋtsɛ lɛ he gbɔmɛi kpawo ni ana yɛ maŋ lɛ mli, kɛ agbɛnɛ hu tatsɛ lɛ woloŋmalɔ lɛ, ni ji mɔ ni buaa shikpɔŋ lɛ nɔ bii lɛ anaa kɛhã ta lɛ, kɛ shikpɔŋ lɛ nɔ hii 60 ni ana yɛ maŋ lɛ mli lɛ hu nom kɛje maŋ lɛ mli kɛtee. 26 Nebuzaradan, bulɔi lɛ anɔkwɛlɔ lɛ ŋɔ amɛ, ni ekɛ amɛ tee Babilon maŋtsɛ lɛ ŋɔɔ yɛ Ribla. 27 Babilon maŋtsɛ lɛ tswia amɛ nii ni egbe amɛ yɛ Ribla+ yɛ Hamat shikpɔŋ lɛ nɔ. No hewɔ lɛ, nɛkɛ ji bɔ ni fee ni aŋɔ Yuda nom kɛje eshikpɔŋ lɛ nɔ kɛtee.+ 28 Mɛi ni Nebukadnezar* ŋɔ amɛ nom kɛtee lɛ nɛ: yɛ enɔyeli afi ni ji kpawo lɛ mli lɛ, eŋɔ Yudafoi 3,023 nom kɛtee.+ 29 Yɛ Nebukadnezar* nɔyeli afi ni ji 18 lɛ mli lɛ,+ aŋɔ mɛi* 832 nom kɛje Yerusalem kɛtee. 30 Yɛ Nebukadnezar* nɔyeli afi ni ji 23 lɛ mli lɛ, Nebuzaradan, bulɔi lɛ anɔkwɛlɔ lɛ ŋɔ Yudafoi nom kɛtee, mɛi* 745.+ Mɛi ni aŋɔ amɛ nom kɛtee lɛ fɛɛ feɔ mɛi* 4,600. 31 Ni yɛ Yuda maŋtsɛ Yehoiakin+ nomŋɔɔ afi ni ji 37 lɛ nɔ, yɛ nyɔɔŋ ni ji 12 lɛ nɔ gbi ni ji 25 lɛ nɔ lɛ, Babilon maŋtsɛ Evil-merodak jie Yuda maŋtsɛ Yehoiakin* yɛ tsuŋwoo mli yɛ afi ni ebatsɔ maŋtsɛ lɛ nɔ.+ 32 Ekɛ lɛ wie yɛ naajɔlɛ naa ni ewó enɔ fe maŋtsɛmɛi krokomɛi fɛɛ ni kɛ lɛ yɔɔ Babilon lɛ.* 33 No hewɔ lɛ, Yehoiakin jie tsuŋwoohe atade lɛ, ni ewala gbii abɔ fɛɛ lɛ, ekɛ lɛ yeɔ nii daa. 34 Ni gbi fɛɛ gbi lɛ, Babilon maŋtsɛ lɛ hãa lɛ niyenii ni ato ni ahã lɛ lɛ, ni efee nakai ehã lɛ ewala gbii abɔ fɛɛ, kɛyashi gbi ni egbo.\n^ Wao lɛɛmɔ kome feɔ sɛntimitai 1.85 (iŋtsi 0.73). Kwɛmɔ Saji Krokomɛi B14 lɛ.\n^ Loo “ewó emaŋtsɛ sɛi lɛ nɔ fe maŋtsɛmɛi krokomɛi fɛɛ ni kɛ lɛ yɔɔ Babilon lɛ amaŋtsɛ sɛii lɛ.”


Mɛni Yehowa Odasefoi Heɔ Amɛyeɔ?\nKANEMƆ YƐ Abkhaz Afrikaans Ahanta Albania Amerika Mumuii Awiemɔ Amharic Arabic Arabic (Lebanon) Armenia Armenia (West) Australia Mumuii Awiemɔ Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Bicol Bislama Blɔfo Boulou Brazil Mumuii Awiemɔ Bulgaria Cakchiquel (Western) Cambodia Catalan Cebuano Chavacano Chichewa Chile Mumuii Awiemɔ Chin (Hakha) Chin (Mara) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Colombia Mumuii Awiemɔ Corsican Croatia Czech Denmark Digor Dutch Ecuador Mumuii Awiemɔ Edo Efik Estonia Ewe Fante Faroese Fiji Filipi Mumuii Awiemɔ Finland Finland Mumuii Awiemɔ Fon Frafra French French Mumuii Awiemɔ Ga Galician Georgia Germany Gitonga Greenland Guarani Guianese Creole Gun Haitian Creole Hausa Hebri Hela Hiligaynon Hindi Hungary Hungary Mumuii Awiemɔ Hunsrik Iceland Igbo Iloko Indonesia Ireland Mumuii Awiemɔ Isoko Italia Japan Japan Mumuii Awiemɔ Kabiye Kabuverdianu Kabyle Kachin Kamba Karen (S'gaw) Kazakh Kazakh (Arabic) Kikuyu Kinyarwanda Kirghiz Kiribati Kirundi Korea Korea Mumuii Awiemɔ Kurdish Kurmanji Latvia Lingala Lithuania Low German Luo Luxembourgish Macedonia Malagasy Malay Malayalam Malta Mam Mapudungun Mari Martiniquan Creole Mauritia Creole Maya Mazatec (Huautla) Mexico Mumuii Awiemɔ Mingrelian Myanmar Nahuatl (Central) Nahuatl (Huasteca) Nahuatl (Northern Puebla) Ndau Ndebele (Zimbabwe) Nepali Ngabere Nias Niue Norway Nyungwe Nzema Oromo Ossetia Otomi (Mezquital Valley) Pangasinan Papiamento (Aruba) Papiamento (Curaçao) Persia Poland Poland Mumuii Awiemɔ Pomeranian Portugal (Portugal) Portuguese (Brazil) Punjabi Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Romany (Macedonia) Cyrillic Romany (Romania) Romany (Serbia) Russia Russia Mumuii Awiemɔ Salvador Mumuii Awiemɔ Samoa Sango Sateré-Mawé Sepedi Serbia (Roma) Serbian (Cyrillic) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin Somali Spania Spania Mumuii Awiemɔ Sunda Swahili Sweden Swedish Mumuii Awiemɔ Sãotomense Tagalog Tahiti Talian Tamil Tankarana Tarascan Tatar Telugu Tetun Dili Thailand Ticuna Tigrinya Tiv Tojolabal Tokelau Tonga Totonac Turkey Turkmen Twi Tzeltal Tzotzil Udmurt Uighur (Cyrillic) Ukrain Urdu Urhobo Uzbek Uzbek (Roman) Valencian Venda Venezuela Mumuii Awiemɔ Vezo Vietnam Waray-Waray Wayuunaiki Welsh Wichi Wolaita Xavante Xhosa Yoruba Zapotec (Isthmus) Zapotec (Quiatoni) Zulu\nAkɛ Yehowa Odasefoi lɛ, wɔbɔɔ mɔdɛŋ akɛ wɔbaanyiɛ Kristojamɔ ni Yesu to shishi, ni ekaselɔi lɛ hu hi shi yɛ naa lɛ sɛɛ kpaakpa. Sane nɛɛ tsɔɔ wɔhemɔkɛyelii titrii lɛ ekomɛi.\nNyɔŋmɔ. Wɔjáa anɔkwa Nyɔŋmɔ kome lɛ, ni ji Nyɔŋmɔ Ofe lɛ, mɔ ni Bɔ nibii fɛɛ, ni egbɛ́i ji Yehowa lɛ. (Lala 83:18, Ga Biblia hee; Kpojiemɔ 4:11) Lɛ ji Abraham, Mose, kɛ Yesu Nyɔŋmɔ lɛ.— 2 Mose 3:6; 32:11; Yohane 20:17.\nBiblia. Wɔbuɔ Biblia lɛ akɛ Nyɔŋmɔ wiemɔ kɛhã gbɔmɛi; ekɛ emumɔ tsirɛ mɛi ni ehã amɛŋmala. (Yohane 17:17; 2 Timoteo 3:16) Wɔhemɔkɛyelii lɛ damɔ Biblia lɛ mli woji 66 lɛ fɛɛ nɔ; nɔ ni mɛi tsɛɔ lɛ Kpaŋmɔ Momo lɛ kɛ Kpaŋmɔ Hee lɛ fɛɛ. Woloŋlelɔ kpanaa Jason D. BeDuhn ni tsɔɔ nii yɛ yunivɛsiti ko yɛ Flagstaff, yɛ Arizona, ni yɔɔ U.S.A lɛ wie Yehowa Odasefoi ahemɔkɛyelii lɛ he akɛ: “Amɛhemɔkɛyelii kɛ nifeemɔi lɛ damɔɔ nɔ ni Biblia lɛ kɛɔ diɛŋtsɛ nɔ, ni amɛkɛ amɛsusumɔ etsɔɔɔ Biblia lɛ shishi.” *\nWɔkpɛlɛɔ Biblia muu lɛ fɛɛ nɔ, ni kɛ́ wɔyɔse akɛ ebiɔ ni wɔtsake wɔsusumɔ ko bɔ ni afee ni ekɛ Biblia lɛ akpã gbee lɛ, wɔfeɔ nakai oya. Wɔkpɛlɛɔ nɔ akɛ aŋma Biblia lɛ fãi komɛi yɛ abɛbuai amli, loo mfonirifeemɔ wiemɔi amli, ni tsɔɔ akɛ esaaa akɛ anuɔ fãi nɛɛ ashishi bɔ ni aŋma lɛ lɛ.—Kpojiemɔ 1:1.\nYesu. Wɔnyiɛɔ Yesu Kristo tsɔɔmɔi kɛ nɔkwɛmɔnɔ ni efee lɛ asɛɛ, ni wɔbuɔ lɛ akɛ wɔ-Kpɔ̃lɔ kɛ Nyɔŋmɔ Bi. (Mateo 20:28; Bɔfoi 5:31) No hewɔ lɛ, Kristofoi ji wɔ. (Bɔfoi 11:26) Kɛ̃lɛ, wɔkase kɛjɛ Biblia lɛ mli akɛ, Yesu jeee Nyɔŋmɔ Ofe lɛ, ni wɔkase hu akɛ Triniti tsɔɔmɔ lɛ bɛ nɔdaamɔnɔ ko yɛ Ŋmalɛ lɛ mli.—Yohane 14:28.\nNyɔŋmɔ Maŋtsɛyeli Lɛ. Wɔheɔ wɔyeɔ akɛ eji nɔyeli diɛŋtsɛ yɛ ŋwɛi, jeee nɔ ko ni yɔɔ Kristofoi atsuiiaŋ. Ebaaye adesai anɔyelii anajiaŋ, ni ebaatsu Nyɔŋmɔ yiŋtoo kɛhã shikpɔŋ lɛ he nii. (Daniel 2:44; Mateo 6:9, 10) Etsɛŋ, ebaatsu saji nɛɛ ahe nii, ejaakɛ Biblia gbalɛ hãa wɔnaa akɛ, wɔyɛ “naagbee gbii lɛ amli.”—2 Timoteo 3:1-5; Mateo 24:3-14.\nYesu ji Nyɔŋmɔ Maŋtsɛyeli ni yɔɔ ŋwɛi lɛ nɔ Maŋtsɛ. Ebɔi nɔyeli yɛ afi 1914.—Kpojiemɔ 11:15.\nYiwalaheremɔ. Yesu kpɔ̃mɔ afɔleshãa lɛ hewɔ lɛ, abaakpɔ̃ adesai kɛje esha kɛ gbele mli. (Mateo 20:28; Bɔfoi 4:12) Kɛ́ mɔ ko miisumɔ ni ená nakai afɔleshaa lɛ he sɛɛ lɛ, esa akɛ mɔ lɛ kɛ eshihilɛ atsɔɔ akɛ eheɔ Yesu nɔ eyeɔ, ni eba ejeŋ bɔ ni sa Nyɔŋmɔ hiɛ, koni ehã abaptisi lɛ. (Mateo 28:19, 20; Yohane 3:16; Bɔfoi 3:19, 20) Onifeemɔ ji nɔ ni maa nɔ mi akɛ ohemɔkɛyeli lɛ hiɛ kã. (Yakobo 2:24, 26) Kɛ̃lɛ, omɔdɛŋbɔɔ kɛkɛ nyɛŋ ehere oyiwala—“Nyɔŋmɔ duromɔ lɛ” kɛkɛ hewɔ ebaahere wɔyiwala.—Galatiabii 2:16, 21.\nŊwɛi. Yehowa Nyɔŋmɔ, Yesu Kristo, kɛ ŋwɛibɔfoi anɔkwafoi ji mɛi ni yɔɔ mumɔi ashihilɛhe nɛɛ. * (Lala 103:19-21; Bɔfoi 7:55) Mɛi fioo pɛ—144,000—ji mɛi ni abaatee amɛ shi kɛya ŋwɛi koni amɛyafata Yesu he kɛye nɔ akɛ Maŋtsɛmɛi.—Daniel 7:27; 2 Timoteo 2:12; Kpojiemɔ 5:9, 10; 14:1, 3.\nShikpɔŋ. Nyɔŋmɔ bɔ shikpɔŋ lɛ akɛ gbɔmɛi ashihilɛhe kɛmiiya naanɔ. (Lala 104:5; 115:16; Jajelɔ 1:4) Nyɔŋmɔ baajɔɔ mɛi ni boɔ egbɛtsɔɔmɔi atoi ni amɛkɛtsuɔ nii lɛ; amɛbaaná gbɔmɔtsoŋ hewalɛ ni yeɔ emuu, kɛ naanɔ wala yɛ shikpɔŋ ni etsɔ paradeiso lɛ nɔ.—Lala 37:11, 34.\nEfɔŋ kɛ Nɔnaa. Enɛ je shishi be ni Nyɔŋmɔ bɔfoi lɛ ateŋ ekome tse atua lɛ. (Yohane 8:44) Be ni ŋwɛibɔfo nɛɛ tse atua lɛ, ebaná gbɛ́i ni ji “Satan” kɛ “Abonsam”; lɛ ji mɔ ni kɔne klɛŋklɛŋ adesai enyɔ lɛ ayiŋ ni amɛfata ehe kɛtse atua lɛ. Nɔ ni jɛ amɛtuatsemɔ lɛ mli kɛba lɛ eye amɛshwiei fɛɛ awui waa. (1 Mose 3:1-6; Romabii 5:12) Bɔ ni afee ni atsu sane ni Satan tee lɛ shi lɛ he nii lɛ, Nyɔŋmɔ eŋmɛ efɔŋ kɛ nɔnaa gbɛ, kɛ̃lɛ Nyɔŋmɔ hãŋ shihilɛ nɛɛ ahi shi kɛya naanɔ.\nGbele. Kɛ́ gbɔmɔ gbo lɛ, eleee nɔ ni yaa nɔ dɔŋŋ, ebɛ shihilɛ mli. (Lala 146:4; Jajelɔ 9:5, 10) Apiŋŋŋ amɛ yɛ hɛl la ko mli.\nNyɔŋmɔ baatee gbohii akpekpei abɔ ashi kɛba wala mli ekoŋŋ. (Bɔfoi 24:15) Kɛ̃lɛ, yɛ amɛshitee lɛ sɛɛ lɛ, mɛi ni efeee Nyɔŋmɔ suɔmɔnaa nii lɛ, abaakpãtã amɛhiɛ kwraa.—Kpojiemɔ 20:5.\nWeku. Wɔkpɛlɛɔ bɔ ni Nyɔŋmɔ to gbalashihilɛ shishi ehã lɛ nɔ, akɛ nuu kome kɛ yoo kome abote gbalashihilɛ mli; bɔlɛnamɔ jeŋba sha nɔ pɛ abaanyɛ adamɔ atse gbãla. (Mateo 19:4-9) Wɔheɔ wɔyeɔ akɛ Biblia mli nilee yeɔ ebuaa wekui ni amɛyeɔ omanye.—Efesobii 5:22–6:1.\nWɔjamɔ. Wɔkɛ woo loo jamɔ hãaa krɔs loo amagai. (5 Mose 4:15-19; 1 Yohane 5:21) Wɔjamɔ mli nifeemɔi titrii komɛi nɛ:\nWɔsɔleɔ wɔhãa Nyɔŋmɔ.—Filipibii 4:6.\nWɔkaneɔ Biblia lɛ, ni wɔkaseɔ hu.—Lala 1:1-3.\nWɔjwɛŋɔ nibii ni wɔkaseɔ kɛjɛɔ Biblia lɛ mli lɛ anɔ.—Lala 77:12.\nWɔkpeɔ kutuu ni wɔsɔleɔ, wɔkaseɔ Biblia lɛ, wɔláa lalai, wɔhãa saji ahetoo kɛjieɔ wɔhemɔkɛyeli kpo, ni wɔwoɔ wɔnyɛmimɛi Odasefoi krokomɛi lɛ hewalɛ.—Kolosebii 3:16; Hebribii 10:23-25.\nWɔshiɛɔ “Maŋtsɛyeli lɛ he sane kpakpa” lɛ.—Mateo 24:14.\nWɔyeɔ wɔbuaa mɛi ni he efi amɛ lɛ.—Yakobo 2:14-17.\nWɔmamɔɔ Maŋtsɛyeli Asai kɛ tsũi krokomɛi kɛfiɔ wɔjeŋ muu fɛɛ Biblia tsɔsemɔ nitsumɔ lɛ sɛɛ.—Lala 127:1.\nWɔyeɔ wɔbuaa mɛi ni adebɔɔ naa osharai enina amɛ lɛ.—Bɔfoi 11:27-30.\nBɔ ni ato wɔhe gbɛjianɔ ahã. Ajara wɔmli akɛ asafoi, ni onukpai akui kwɛɔ asafo lɛ eko fɛɛ eko nɔ. Kɛ̃lɛ, onukpai nɛɛ jeee osɔfoi akuu, ni awooo amɛ nyɔmɔ hu. (Mateo 10:8; 23:8) Wɔhãaa mlijaa nyɔŋma, ni wɔheee kɔlɛshɛŋ yɛ wɔkpeei srɔtoi lɛ ashishi. (2 Korintobii 9:7) Mɛi jɛɔ amɛsuɔmɔ mli amɛtsuɔ onia kɛfiɔ asafo lɛ nitsumɔi lɛ fɛɛ sɛɛ.\nKristofoi ni edara yɛ mumɔŋ, ni yɔɔ niiashikpamɔ waa lɛ ateŋ fioo komɛi sɔmɔɔ yɛ wɔjeŋ muu fɛɛ nitsumɔhe yitso lɛ akɛ Gbɛtsɔɔmɔ Kuu lɛ. Amɛkɛ gbɛtsɔɔmɔi hãa Yehowa Odasefoi ni yɔɔ je lɛŋ fɛɛ.—Mateo 24:45.\nWɔfee ekome. Tsɔɔmɔi loo hemɔkɛyeli kome lɛ nɔŋŋ wɔ fɛɛ wɔhiɛ yɛ je lɛŋ fɛɛ. (1 Korintobii 1:10) Wɔbɔɔ mɔdɛŋ koni shihilɛ mli ni mɔ ko jɛ, maŋ nɔ ni ejɛ, hewolo nɔ su ni ehiɛ, loo ewoloŋlee akɛgbala wɔmli; no ji wɔjieee nii amli. (Bɔfoi 10:34, 35; Yakobo 2:4) Kɛ̃lɛ, mɔ fɛɛ mɔ yɛ nɔ ni esumɔɔ. Odasefoi lɛ ateŋ mɔ fɛɛ mɔ damɔɔ lɛ diɛŋtsɛ ehenilee ni Biblia lɛ etsɔse lɛ lɛ nɔ ekpɛɔ eyiŋ.—Romabii 14:1-4; Hebribii 5:14.\nWɔjeŋba. Wɔbɔɔ mɔdɛŋ akɛ wɔbaajie suɔmɔ krɔŋŋ kpo wɔtsɔɔ mɛi fɛɛ. (Yohane 13:34, 35) Wɔkpoɔ nifeemɔi fɛɛ ni esaaa Nyɔŋmɔ hiɛ; eko ji lá ni akɛtsuɔ nii yɛ gbɛ ni ejaaa nɔ, tamɔ lá ni agbalaa awoɔ mɔ mli lɛ nɛkɛ. (Bɔfoi 15:28, 29; Galatiabii 5:19-21) Wɔsumɔɔ toiŋjɔlɛ, ni wɔkɛ wɔhe wooo ta mli. (Mateo 5:9; Yesaia 2:4) Wɔbuɔ wɔmaŋ nɔyelii lɛ, ni wɔyeɔ maŋ lɛ mlai lɛ anɔ, shii abɔ ni no hãaa wɔku Nyɔŋmɔ mla mli.—Mateo 22:21; Bɔfoi 5:29.\nBɔ ni wɔkɛ mɛi krokomɛi yeɔ wɔhãa. Yesu fã akɛ: “Esa akɛ osumɔ onaanyo gbɔmɔ tamɔ bo diɛŋtsɛ ohe.” Ewie hu akɛ Kristofoi “fataaa je lɛ he.” (Mateo 22:39; Yohane 17:16) Enɛ hewɔ lɛ, wɔbɔɔ mɔdɛŋ ‘wɔfeɔ mɛi fɛɛ ekpakpa,’ kɛ̃lɛ wɔkɛ wɔhe wooo maŋkwramɔ saji amli yɛ gbɛ ko kwraa nɔ, ni wɔkɛ wɔhe wooo jamɔ kui krokomɛi anifeemɔi amli. (Galatiabii 6:10; 2 Korintobii 6:14) Kɛ̃lɛ, wɔjieɔ bulɛ kpo wɔtsɔɔ mɛi ni halaa akɛ amɛbaadɔmɔ kui nɛɛ.—Romabii 14:12.\nKɛ́ oyɛ sanebimɔi krokomɛi ni kɔɔ Yehowa Odasefoi ahemɔkɛyeli lɛ he lɛ, no lɛ kanemɔ wɔhe saji krokomɛi hu yɛ wɔ-wɛbsait lɛ nɔ, yaa wɔnitsumɔhe niji lɛ eko, yaa kpeei yɛ Maŋtsɛyeli Asa ni bɛŋkɛ bo lɛ nɔ, loo obaanyɛ okɛ Yehowa Odasefoi ni yɔɔ okutso lɛ mli ateŋ mɔ ko agba he sane.\n^ kk. 4 Kwɛmɔ Truth in Translation wolo lɛ, baafa 165.\n^ kk. 10 Ashɛrɛ bɔfoi fɔji lɛ ashwie kɛje ŋwɛi, eyɛ mli akɛ amɛkahe amɛyɛ mumɔŋ ajeŋ lolo moŋ.—Kpojiemɔ 12:7-9.\nBiblia Vidioi—Tsɔɔmɔi Ni He Hiaa Waa\nVidioi ni sɛɛ kɛlɛɛɛ ni hãa Biblia mli saji ni he hiaa ahetoo.\nMɛni Mafee Dani Matsɔ Yehowa Odasefonyo?\nMateo 28:19, 20 lɛ tsɔɔ nibii etɛ komɛi ni esa akɛ mɔ afee.\nNamɔ To Yehowa Odasefoi Ajamɔ lɛ Shishi?\nKanemɔ koni ole nɔ hewɔ ni Charles Taze Russell jeee jamɔ hee ko shishitolɔ lɛ.\nAni Yehowa Odasefoi yɛ Amɛ Diɛŋtsɛ Amɛ-Biblia?\nKɛ́ okɛ Biblia shishitsɔɔmɔi srɔtoi tsu nii lɛ, ebaahã shwelɛ ni oyɔɔ yɛ Biblia lɛ kasemɔ mli lɛ aya hiɛ. Otii etɛ ni sa kadimɔ waa ni hãa Jeŋ Hee Shishitsɔɔmɔ lɛ bafeɔ nɔ ni sa ni obaanyɛ okɛkase nii.\nMɛni Hewɔ Yehowa Odasefoi Yeee Fɔmɔ Gbi?\nNaa nibii titrii ejwɛ ni kɔɔ fɔmɔ gbijurɔyelii ahe ni tsɔɔ nɔ hewɔ ni esaaa Nyɔŋmɔ hiɛ lɛ.\nKɛmaje Mɔ Ko Kɛmaje Mɔ Ko Mɛni Yehowa Odasefoi Heɔ Amɛyeɔ?


Gbohii Lɛ Amumɔi—Hiɛkpamɔ\nKANEMƆ YƐ Abbey Afrikaans Amerika Mumuii Awiemɔ Amharic Argentina Mumuii Awiemɔ Armenia Attié Bambara Baoule Blɔfo Bété Cebuano Chichewa Chitonga Chitonga (Malawi) Chopi Chuabo Chuukese Cibemba Costa Rica Mumuii Awiemɔ Croatia Drehu Dutch Ecuador Mumuii Awiemɔ Efik Estonia Fiji Finland French Ga Germany Gitonga Greenland Guatemala Mumuii Awiemɔ Guna Hela Hiligaynon Hmong (White) Hungary Iceland Iloko Indonesia Isoko Italia Japan Japan Mumuii Awiemɔ Kikaonde Kiluba Kinyarwanda Korea Kurdish Kurmanji (Caucasus) Kwangali Kwanyama Laos Lingala Luganda Lunda Luo Luvale Macedonia Macua Mahoria (Roman) Malagasy Malay Mapudungun Maya Mexico Mumuii Awiemɔ Miskito Nahuatl (Northern Puebla) Navajo Ndebele (Zimbabwe) Niue Norway Nzema Oromo Panaman Mumuii Awiemɔ Papiamento (Curaçao) Persia Poland Portuguese (Brazil) Quechua (Bolivia) Rarotongan Russia Russia Mumuii Awiemɔ Saramacca Senoufo (Cebaara) Serbia (Roma) Serbian (Cyrillic) Setswana Shona Sidama Spania Spania Mumuii Awiemɔ Swahili Sweden Tagalog Tahiti Tajiki Tetun Dili Thailand Tigrinya Tiv Tonga Tsonga Turkmen Tuvalu Twi Urhobo Uruund Uzbek Venda Wayuunaiki Wolaita Xhosa Yacouba Yoruba Zulu\nDauda ni jɛ Sierra Leone lɛ gba akɛ: “Mida yɛ akrowa bibioo ko mli yɛ maŋ lɛ kooyigbɛ kpokpaa lɛ nɔ. Be ko beni miji gbekɛnuu fioo lɛ, shikpɔŋ he bei ko te shi yɛ miweku lɛ kɛ weku kroko ko teŋ. Wekui enyɔ lɛ fɛɛ kɛɛ amɛshikpɔŋ ni. No hewɔ lɛ ayatsɛ tsofatsɛ kɛba, koni ebaye sane lɛ. Kɛkɛ ni ekɛ ashwishwɛ ha nuu kroko ko, ni ekɛ klala ha enɔ. Etsɛɛɛ ni nuu ni yɔɔ mama lɛ shishi lɛ bɔi kpokpomɔ ni latsaa bɔi lɛ tsaa. Beni ekwɛ ashwishwɛ lɛ mli lɛ, ebo akɛ: ‘Miina nuumo ko miinyiɛ kɛmiiba! Ewo atade yɛŋ. Ekɛ ni egbɔ, ni eyiteŋ fɛɛ eyɛ, ni edɔɔ emli fioo kɛnyiɛɔ.’\n“Wɔnii he ewieɔ nɛɛ! Kɛkɛ ni ebɔi enifeemɔ tamɔ mɔ ni nɔ ko eyi enɔ ni ekɛɛ: ‘Kɛji nyɛheee nɔ ni miwieɔ lɛ nyɛyeee lɛ, no lɛ nyɛ diɛŋtsɛ nyɛbakwɛa!’ Yɛ anɔkwale mli lɛ, wɔteŋ mɔ ko naaa ekaa ni ebaaya eyafee nakai! Ni tsofatsɛ lɛ kɛ baa ko ni ekɛwo nu mli ni ekɛfeɔ ashwai, ni ehiɛ yɛ tsene mli lɛ shwa enɔ ni ekɛjɔɔ ehe.\n“Kɛkɛ ni ‘Wɔnii’ wie kɛtsɔ nuu ni kwɛɔ ashwishwɛ lɛ mli lɛ nɔ, ni ekɛɛ akɛ shikpɔŋ lɛ ji wɔweku lɛ nɔ. Ni ekɛɛ minaa akɛ ebaanyɛ etsu nii yɛ shikpɔŋ lɛ nɔ ni naagba ko kwraa bɛ he. Weku kroko lɛ kpɛlɛ kojomɔ lɛ nɔ. Kɛkɛ ni akɛna sane lɛ naa kwraa.”\nAfɔɔ niiashikpamɔi ni tamɔ nɛkɛ numɔ yɛ Afrika Anaigbɛ. Gbɔmɛi akpekpei abɔ ni anyɛŋ akane, ni yɔɔ biɛ, taakɛ eji yɛ je lɛŋ hei krokomɛi fɛɛ lɛ heɔ yeɔ akɛ mɛi ni egboi lɛ tsaa nɔ kɛyaa mumɔi ajeŋ, ni amɛnyɛɔ amɛjɛɔ jɛmɛ amɛkwɛɔ gbɔmɛi ashihilɛ yɛ shikpɔŋ nɔ ni amɛnaa amɛnɔ hewalɛ. Ani nɛkɛ hemɔkɛyeli nɛɛ ji anɔkwale? Ani gbohii lɛ ahiɛ kamɔ lɛlɛŋ? Kɛ jeee nakai lɛ, namɛi ji mɛi ni kɛɔ akɛ amɛji mɛi ni egboi lɛ amumɔi lɛ mɔ? Nɛkɛ sanebimɔi nɛɛ ahetoi ni ja ni wɔɔle lɛ he miihia waa diɛŋtsɛ. Eji wala-kɛ-gbele sane.\nGbohii Lɛ Amumɔi—Hiɛkpamɔ


“Shi Ni Owo Lɛ, Ye Nɔ”—Jajelɔ 5:4 | Nikasemɔ\n“Esa akɛ oye shi srɔtoi ni owoɔ Yehowa lɛ anɔ.”—MAT. 5:33.\nLALAI: 63, 59\nMƐNI HEWƆ EHE MIIHIA NI OYE SHIWOI NI NYIƐ SƐƐ NƐƐ ANƆ?\nShi ni owo Yehowa be ni ojɔɔ ohe nɔ lɛ.\nShi ni owo gbi ni oboteɔ gbalashihilɛ mli lɛ.\nShi ni owo be ni obaaje be fɛɛ sɔɔmɔ krɛdɛɛ shishi lɛ.\n1. (a) Mɛni Yefta kɛ Hana kɛje amɛhe? (Kwɛmɔ mfonirii ni yɔɔ nikasemɔ lɛ shishijee lɛ.) (b) Mɛɛ sanebimɔi wɔbaahã hetoo yɛ nikasemɔ nɛɛ mli?\nMƐNI ole yɛ nuu kakalɔ Yefta kɛ yoo heshibalɔ Hana he? Yefta nyiɛ Israelbii lɛ ahiɛ kɛye amɛhenyɛlɔi anɔ kunim, ni Hana kwɛ ewu Elkana kɛ ewe lɛ nɔ jogbaŋŋ. Agbɛnɛ hu, amɛ fɛɛ amɛjá Nyɔŋmɔ kome too lɛ nɔŋŋ, ni ji Yehowa. Shi nɔ kroko yɛ ni mɛi enyɔ nɛɛ kɛje amɛhe. No ji, amɛ fɛɛ amɛwo Nyɔŋmɔ shi, ni amɛ fɛɛ amɛye amɛshiwoi lɛ anɔ. Amɛye Yehowa anɔkwa, ni amɛnɔkwɛmɔnɔ lɛ ji nɔkwɛmɔnɔ kpakpa kɛhã mɛi fɛɛ ni yɔɔ ŋmɛnɛ ni halaa akɛ amɛbaawo Yehowa shi lɛ. Yɛ nikasemɔ nɛɛ mli lɛ, wɔbaasusu sanebimɔi ni he hiaa nɛɛ ahe: Mɛni ji shiwoo? Mɛni hewɔ eji hiɛdɔɔ sane akɛ mɔ ko baawo Nyɔŋmɔ shi? Ni mɛni wɔbaanyɛ wɔkase yɛ Yefta kɛ Hana sane lɛ mli?\n2, 3. (a) Kɛ́ akɛɛ mɔ ko ewo Nyɔŋmɔ shi lɛ, te atsɔɔ tɛŋŋ? (b) Mɛni Ŋmalɛi lɛ wieɔ yɛ shi ni awoɔ Nyɔŋmɔ lɛ he?\n2 Yɛ Biblia lɛ mli lɛ, kɛ́ akɛɛ mɔ ko ewo Nyɔŋmɔ shi lɛ, nɔ ni etsɔɔ ji akɛ, mɔ lɛ kɛ hiɛdɔɔ ekɛɛ Nyɔŋmɔ akɛ ebaafee nɔ ko, ekɛ nɔ ko baake, ebaasɔmɔ lɛ yɛ gbɛ pɔtɛɛ ko nɔ, loo ebaatsi ehe kɛje nɔ ko loo nibii komɛi ahe. Mɛi ni woɔ Nyɔŋmɔ shi lɛ diɛŋtsɛ jɛɔ amɛsuɔmɔ mli amɛhalaa akɛ amɛbaafee nakai. Kɛ̃lɛ, kɛ́ mɔ ko ná ewo Nyɔŋmɔ shi lɛ, Nyɔŋmɔ ebuuu lɛ nɔ ko fɛlɛfɛlɛ. Enaa lɛ tamɔ nɔ ni mɔ lɛ ekã lɛ kitã pɛpɛɛpɛ. No hewɔ lɛ, ekpaa gbɛ akɛ mɔ lɛ baaye ewiemɔ nɔ, ní efee nɔ ni ekɛɛ ebaafee lɛ, loo etsi ehe kɛje nɔ ni ekɛɛ ebaatsi ehe kɛje he lɛ he. (1 Mose 14:22, 23; Heb. 6:16, 17) Mɛni Ŋmalɛi lɛ wieɔ ni hãa wɔnaa akɛ eji hiɛdɔɔ sane akɛ mɔ ko baawo Nyɔŋmɔ shi?\n3 Awie yɛ Mose Mla lɛ mli akɛ: “Kɛji nuu ko wo Yehowa shi loo ekã kitã efɔ̃ ehe nɔ . . . lɛ, ekaku ewiemɔ lɛ mli; bɔ fɛɛ bɔ ni je enaa lɛ, efee nakai.” (4 Mose 30:3) Sɛɛ mli lɛ, mumɔ krɔŋkrɔŋ lɛ tsirɛ Solomon ni eŋma akɛ: “Kɛ́ owo Nyɔŋmɔ shi lɛ, kaahã miitsɛ ni oye nɔ; ejaakɛ ebɛ kwashiai ahe tsuijurɔ. Shi ni owo lɛ, ye nɔ!” (Jaj. 5:3) Yesu hu ma nɔ mi akɛ eji hiɛdɔɔ sane akɛ mɔ ko baawo Nyɔŋmɔ shi. Ewie akɛ: “Akɛɛ blemabii lɛ akɛ: ‘Esaaa akɛ okãa kitã ni oyeee nɔ, shi esa akɛ oye shi srɔtoi ni owoɔ Yehowa lɛ anɔ.’”—Mat. 5:33.\n4. (a) Kɛ́ wɔyeee shi srɔtoi ni wɔwoɔ Nyɔŋmɔ lɛ anɔ lɛ, mɛni baanyɛ ajɛ mli kɛba? (b) Mɛni wɔbaakase yɛ Yefta kɛ Hana he?\n4 No hewɔ lɛ, eyɛ faŋŋ akɛ, kɛ́ mɔ ko wo Nyɔŋmɔ shi lɛ, esa akɛ ebu eshiwoo lɛ akɛ nɔ ko ni yɔɔ hiɛdɔɔ waa. Kɛ́ wɔyeee wɔshiwoi anɔ lɛ, ebaanyɛ efite wekukpaa kpakpa ni yɔɔ wɔ kɛ Yehowa teŋ lɛ. David ŋma akɛ: “Namɔ aaakwɔ Yehowa gɔŋ lɛ? Ni namɔ aaadamɔ ehekrɔŋkrɔŋ lɛ? Mɔ ni eniji ahe bɛ muji ko ni etsui hu mli tse . . . ni ekãaa kutumpɔo kitã.” (Lala 24:3, 4) Mɛni Yefta kɛ Hana wo Nyɔŋmɔ shi akɛ amɛbaafee? Ni ani amɛná lɛ mlɛo akɛ amɛbaaye amɛshiwoi lɛ anɔ?\nAMƐYE SHI NI AMƐWO NYƆŊMƆ LƐ NƆ\n5. Mɛni Yefta wo Yehowa shi akɛ ebaafee? Ni te nibii anaa yakpa hã tɛŋŋ?\n5 Be ni Yefta kɛ Amonbii lɛ yaawu lɛ, ewo Nyɔŋmɔ shi akɛ ebaafee nɔ ko. No mli lɛ, Amonbii lɛ miihao Nyɔŋmɔ webii lɛ waa. (Koj. 10:7-9) No hewɔ lɛ, Yefta kpa Nyɔŋmɔ fai ni ehã eye amɛnɔ kunim. Ewo Nyɔŋmɔ shi akɛ: “Kɛji oooŋɔ Amonbii lɛ owo midɛŋ lɛɛlɛŋ lɛ, no lɛ aaaba mli akɛ, kɛ́ miyaye omanye ni miku misɛɛ kɛjɛ Amonbii lɛ aŋɔɔ miba lɛ, mɔ fɛɛ mɔ ni aaajɛ miwe lɛ shinaa lɛ mli abakpee mi lɛ eeetsɔ Yehowa nɔ.” Ani Yehowa bo Yefta faikpamɔ lɛ toi? Ebo lɛ toi, ni ehã eye Amonbii lɛ anɔ butuu. Be ni Yefta ku esɛɛ etee shĩa lɛ, ebiyoo, mɔ ni esumɔɔ esane waa lɛ, ji mɔ ni bakpee lɛ. Lɛ ebaatsɔ “Yehowa nɔ” lɛ. (Koj. 11:30-34) Mɛni enɛ baabi ni Yefta biyoo lɛ afee?\n6. (a) Ani Yefta kɛ ebiyoo lɛ ná lɛ mlɛo akɛ amɛbaaye shi ni ewo Nyɔŋmɔ lɛ nɔ? Tsɔɔmɔ mli. (b) Mɛni 5 Mose 23:21, 23, kɛ Lala 15:4 lɛ hãa wɔnaa faŋŋ yɛ shi srɔtoi ni wɔwoɔ Nyɔŋmɔ lɛ ahe?\n6 Bɔ ni afee ni Yefta anyɛ aye eshiwoo lɛ nɔ lɛ, esa akɛ ebiyoo lɛ kɛ ebe fɛɛ asɔmɔ Yehowa yɛ he ni ajáa Yehowa yɛ lɛ. Ani no tsɔɔ akɛ Yefta eyasusuuu nii ahe kɛyaaa shɔŋŋ dani ewo Nyɔŋmɔ shi lɛ? Dabi. Eeenyɛ efee akɛ, Yefta le faŋŋ akɛ, ebiyoo lɛ baanyɛ afee mɔ klɛŋklɛŋ ni baaba ebakpee lɛ. Shi ele jio, eleee jio lɛ, ekɛ ebiyoo lɛ fɛɛ náaa lɛ mlɛo akɛ amɛbaaye eshiwoo lɛ nɔ. Ehe bahia ni amɛkɛ nibii komɛi ashã afɔle. Be ni Yefta na ni ebiyoo lɛ miiba ebakpee lɛ lɛ, “egbala etadei ni ekɛɛ: ‘Ao, mibi! ohã mihe ejɔ naakpa.’” Ebiyoo lɛ hu ‘yafo eblayeiaŋ,’ ejaakɛ Yefta bɛ binuu, ni lɛ, ni ji ebi kome pɛ ni eyɔɔ lɛ, nyɛŋ abote gbalashihilɛ mli ni efɔ bii ehã lɛ. No hewɔ lɛ, anáŋ mɔ ko ni akɛ weku lɛ gbɛ́i baawo koni gbɛ́i lɛ akalaaje. Kɛ̃lɛ, Yefta yɔse akɛ eshiwoo lɛ nɔ ni ebaaye lɛ he miihia fe weku lɛ gbɛ́i lɛ. Ewie akɛ: “Migbele minaa mihã Yehowa, ni minyɛŋ minaa makpale!” Ebiyoo lɛ here nɔ akɛ: “Feemɔ mi bɔ ni jɛ onaa lɛ.” (Koj. 11:35-39) Akɛni Yefta kɛ ebiyoo lɛ yeɔ Nyɔŋmɔ anɔkwa hewɔ lɛ, ebaaa amɛjwɛŋmɔŋ shi kome po akɛ amɛbaaku shi ko ni awo Nyɔŋmɔ Ofe lɛ mli. Amɛtswa amɛfai shi akɛ, amɛbaaye shiwoo lɛ nɔ, ekɔɔɔ he eko nɔ ni baaŋmɛɛ amɛ.—Kanemɔ 5 Mose 23:21, 23; Lala 15:4.\n7. (a) Mɛni Hana wo Nyɔŋmɔ shi akɛ ebaafee? Ni mɛni hewɔ? (b) Te nibii anaa yakpa hã tɛŋŋ? (d) Mɛni Hana shiwoo lɛ bi ni Samuel afee? (Kwɛmɔ shishigbɛ niŋmaa lɛ.)\n7 Hã wɔsusu Hana shiwoo lɛ hu he wɔkwɛ. Be ni Hana wo Yehowa shi lɛ, no mli lɛ ehao waa yɛ kene ni eji lɛ kɛ sopamɔ ni ebienyɛ lɛ sopaa lɛ daa lɛ hewɔ. (1 Sam. 1:4-7, 10, 16) Hana fɔse etsuiŋ fɛɛ eshwie Nyɔŋmɔ hiɛ, ni ewo lɛ shi akɛ: “Yehowa Zebaot! Kɛji oookwɛ oweyoo amanehulu nɛɛ, ni oookai mi, ni ohiɛ kpaŋ oweyoo nɔ, shi moŋ ooohã oweyoo binuu lɛ, no lɛ maŋɔ lɛ mahã Yehowa ewala gbii fɛɛ, ni asooyi naa esaŋ eyiteŋ.” * (1 Sam. 1:11) Yehowa bo Hana sɔlemɔ lɛ toi, ni eduro lɛ binuu. Kwɛ bɔ ni emii baashɛ ehe ahã! Shi Hana hiɛ kpaaa shi ni ewo Nyɔŋmɔ lɛ nɔ. Be ni efɔ ebinuu lɛ, ewie akɛ: “Yehowa ŋɔɔ miba lɛ yɛ.”—1 Sam. 1:20.\n8. (a) Ani Hana ná lɛ mlɛo akɛ ebaaye shi ni ewo Nyɔŋmɔ lɛ nɔ? Tsɔɔmɔ mli. (b) Mɛɛ gbɛ nɔ David wiemɔi ni yɔɔ Lala 61 lɛ kɛ nɔkwɛmɔnɔ kpakpa ni Hana fee lɛ kpãa gbee?\n8 Ebaaa Hana jwɛŋmɔŋ shi kome po akɛ ebaaku eshiwoo lɛ mli. No hewɔ lɛ, be ni etse Samuel fufɔ nɔŋŋ ni ekɛ lɛ tee Nyɔŋmɔ kpeebuu lɛ ni ekɛ lɛ yahã Osɔfonukpa Eli, tamɔ bɔ ni ewo shi lɛ pɛpɛɛpɛ. No mli lɛ, Samuel eye aaafee afii etɛ. Be ni Hana kɛ lɛ tee lɛ, ekɛɛ Eli akɛ: “Gbekɛ nɛɛ he fai mikpa lɛ; ni Yehowa ehã mi nɔ ni miba lɛ lɛ. No hewɔ lɛ mi hu mikɛ lɛ eke Yehowa; akɛ lɛ eke Yehowa ewala gbii abɔ fɛɛ.” (1 Sam. 1:24-28) “Gbekɛ Samuel lɛ da yɛ Yehowa hiɛ” yɛ kpeebuu lɛ. (1 Sam. 2:21) Shi ani Hana ná lɛ mlɛo akɛ ebaaye eshiwoo lɛ nɔ? Dabi, ejaakɛ esumɔɔ ebinuu fioo lɛ waa. No hewɔ lɛ, kulɛ ebaasumɔ ni efua ebi lɛ, ekɛ lɛ ashwɛ, ekwɛ lɛ be ni edaa lɛ, loo efee nibii krokomɛi ni nyɛmɛi ni yɔɔ suɔmɔ lɛ sumɔɔ ni amɛfee amɛhã amɛbii be ni amɛdaraa lɛ. Kɛ̃lɛ, eye shi ni ewo Nyɔŋmɔ lɛ nɔ, ni eshwaaa ehe akɛ efee nakai. Etsui mli fili lɛ yɛ Yehowa mli.—1 Sam. 2:1, 2; kanemɔ Lala 61:2, 6, 9.\nAni ooye shi srɔtoi ni owo Yehowa lɛ anɔ?\n9. Mɛɛ sanebimɔi wɔbaahã hetoo amrɔ nɛɛ?\n9 Amrɔ nɛɛ ni wɔna akɛ eji hiɛdɔɔ sane akɛ wɔbaawo Nyɔŋmɔ shi lɛ, nyɛhãa wɔsusua sanebimɔi ni nyiɛ sɛɛ nɛɛ ahe: Mɛɛ shi srɔtoi ekolɛ Kristofonyo ko baawo? Ni mɛni hewɔ esa akɛ wɔtswa wɔfai shi akɛ wɔbaaye shiwoi nɛɛ anɔ lɛ?\nSHI NI OWO YEHOWA BE NI OJƆƆ OHE NƆ LƐ\nOhenɔjɔɔmɔ shiwoo lɛ (Kwɛmɔ kuku 10)\n10. Mɛni ji shiwoo ni he hiaa fe fɛɛ yɛ Kristofonyo shihilɛ mli? Ni kɛ́ akɛɛ mɔ ko ejɔɔ ehe nɔ ehã Nyɔŋmɔ lɛ, mɛni etsɔɔ?\n10 Shiwoo ni he hiaa fe fɛɛ yɛ Kristofonyo shihilɛ mli ji ehenɔjɔɔmɔ lɛ. Mɛni hewɔ? Ejaakɛ kɛ́ mɔ ko miijɔɔ ehe nɔ lɛ, esɔleɔ ni ewoɔ Yehowa shi akɛ ebaasɔmɔ lɛ ewala gbii abɔ fɛɛ, ekɔɔɔ he eko nɔ ni baaba. Yesu kɛɛ mɔ lɛ ‘kwaa ehe,’ ni tsɔɔ akɛ, ekɛ ehe fɛɛ hãa Nyɔŋmɔ ni ewoɔ lɛ shi akɛ efeŋ nɔ ni lɛ diɛŋtsɛ esumɔɔ, shi moŋ ebaafee nɔ ni Nyɔŋmɔ sumɔɔ be fɛɛ be. (Mat. 16:24) Kɛjɛ nakai gbi lɛ nɔ kɛyaa lɛ, mɔ lɛ etsɔ ‘Yehowa nɔ.’ (Rom. 14:8) Esa akɛ mɔ fɛɛ mɔ ni ejɔɔ ehe nɔ ehã Nyɔŋmɔ lɛ abu ehenɔjɔɔmɔ lɛ akɛ hiɛdɔɔ sane. Nakai lalatsɛ lɛ nu he yɛ shi srɔtoi ni ewo Nyɔŋmɔ lɛ ahe. Ewie akɛ: “Mɛni maŋɔto Yehowa najiaŋ yɛ ejurɔ fɛɛ ni efee mi lɛ hewɔ? Maye mishiwoi lɛ anɔ mahã Yehowa yɛ emaŋ lɛ fiaa hiɛ.”—Lala 116:12, 14.\n11. Mɛni tee nɔ gbi ni abaptisi bo lɛ?\n11 Ani ojɔɔ ohe nɔ ohã Yehowa ni okɛ nu mli baptisimɔ efee he okadi? Kɛ́ ofee nakai lɛ, wɔmiihã bo aekoo! Ani okaiɔ akɛ gbi ni abaptisi bo lɛ, abi bo kɛji ojɔɔ ohe nɔ ohã Yehowa ni onuɔ shishi akɛ “ohenɔjɔɔmɔ kɛ obaptisimɔ lɛ hãa aleɔ bo akɛ Yehowa Odasefoi lɛ ateŋ mɔ kome ní kɛ asafo ni Nyɔŋmɔ mumɔ lɛ kudɔɔ lɛ lɛ bɔɔ?” Be ni ohã hetoo akɛ hɛɛ yɛ mɛi fɛɛ ni yɔɔ jɛmɛ lɛ ahiɛ lɛ, ohã efee faŋŋ akɛ ojɔɔ ohe nɔ kwraa ohã Yehowa, ni no hewɔ lɛ, abaanyɛ abaptisi bo akɛ Yehowa sɔɔlɔ. Ekã shi faŋŋ akɛ, enɛ hã Yehowa mii shɛ ehe waa!\n12. (a) Mɛɛ saji wɔbaanyɛ wɔbi wɔhe? (b) Mɛɛ sui Petro wie akɛ esa akɛ wɔjie lɛ kpo?\n12 Yehowa sɔɔmɔ lɛ tamɔ gbɛfãa, ni baptisimɔ ji gbɛfãa nɛɛ shishijee kɛkɛ. Yɛ obaptisimɔ lɛ sɛɛ lɛ, esa akɛ oya nɔ ohi shi yɛ ohenɔjɔɔmɔ lɛ naa, ni osɔmɔ Nyɔŋmɔ daa. No hewɔ lɛ, obaanyɛ obi ohe akɛ: ‘Kɛjɛ be ni abaptisi mi nɛɛ, ani wekukpãa ni yɔɔ mi kɛ Yehowa teŋ lɛ mli etee nɔ ewa? Ani mikã he miisɔmɔ Yehowa kɛ mitsui muu fɛɛ? (Kol. 3:23) Ani misɔleɔ ni mikaneɔ Nyɔŋmɔ Wiemɔ lɛ daa? Ani miyaa asafoŋ kpeei be fɛɛ be? Ani mifɔɔ shiɛmɔ yaa? Aloo ekãa ni mikɛfeɔ nibii nɛɛ anaa eba shi?’ Bɔfo Petro wie akɛ, kɛ́ wɔtee nɔ wɔkɛ nilee, shifimɔ, kɛ Nyɔŋmɔjamɔ su fata wɔhemɔkɛyeli lɛ he lɛ, wɔbaaya nɔ wɔsɔmɔ Nyɔŋmɔ kɛ ekãa daa.—Kanemɔ 2 Petro 1:5-8.\n13. Mɛni esa akɛ Kristofonyo ni ejɔɔ ehe nɔ ni abaptisi lɛ lɛ ayɔse?\n13 Kɛ́ wɔná wɔjɔɔ wɔhe nɔ wɔhã Nyɔŋmɔ lɛ, wɔnyɛŋ wɔgbala nakai shiwoo lɛ sɛɛ dɔŋŋ. Kɛ́ Yehowa sɔɔmɔ lɛ loo Kristofoi ashihilɛ je mɔ ko tsine lɛ, mɔ lɛ nyɛŋ ekɛɛ akɛ be ni abaptisiɔ lɛ lɛ, no mli lɛ ejɔko ehe nɔ ehãko Yehowa, ni no hewɔ lɛ, ebaptisimɔ lɛ jeee baptisimɔ kpakpa. * Be ni ekɛ ehe hã kɛhã baptisimɔ lɛ, ekɛ enifeemɔ tsɔɔ faŋŋ akɛ ejɔɔ ehe nɔ kwraa ehã Nyɔŋmɔ. No hewɔ lɛ, kɛ́ efee eshai komɛi ni yɔɔ hiɛdɔɔ lɛ, ebaabu enifeemɔi lɛ ahe akɔntaa ehã Yehowa kɛ asafo lɛ. (Rom. 14:12) Yesu wie yɛ mɛi komɛi ahe akɛ, ‘amɛŋmɛɛ amɛ-klɛŋklɛŋ suɔmɔ lɛ he.’ Ekaba kɔkɔɔkɔ akɛ wɔnifeemɔ baahã ewie nakai yɛ wɔ hu wɔhe. Moŋ lɛ, nyɛhãa wɔfea nibii ni baahã Yesu awie yɛ wɔhe akɛ: “Mile onifeemɔi lɛ, kɛ osuɔmɔ lɛ kɛ ohemɔkɛyeli lɛ kɛ osɔɔmɔ lɛ kɛ oshifimɔ lɛ, ni akɛ, nibii ní ofeɔ sɛɛkpee nɛɛ fe nɔ ni ofee tsutsu lɛ.” (Kpoj. 2:4, 19) Nyɛhãa wɔkɛ ekãa ahia shi yɛ shi ni wɔwo Yehowa be ni wɔjɔɔ wɔhe nɔ wɔhã lɛ lɛ naa. Kɛ́ wɔfee nakai lɛ, Yehowa mii baashɛ ehe waa.\nSHI NI OWO GBI NI OBOTEƆ GBALASHIHILƐ MLI LƐ\nOgbalashihilɛ shiwoo lɛ (Kwɛmɔ kuku 14)\n14. Mɛni ji shiwoo ni ji enyɔ ni he hiaa fe shiwoi krokomɛi fɛɛ? Ni mɛni hewɔ?\n14 Shiwoo ni ji enyɔ ni he hiaa fe shiwoi krokomɛi fɛɛ ji, shi ni mɔ ko woɔ be ni eboteɔ gbalashihilɛ mli lɛ. Mɛni hewɔ? Ejaakɛ gbalashihilɛ yɛ krɔŋkrɔŋ. Kɛ́ nuu ko kɛ yoo ko miibote gbalashihilɛ mli lɛ, amɛkãa amɛhe kitã yɛ Nyɔŋmɔ kɛ gbɔmɛi ahiɛ. Bei pii lɛ, amɛwoɔ amɛhe shi akɛ amɛbaasumɔ amɛhe, amɛbaahiɛ amɛhe dɔdɔɔdɔ, ni amɛbaabu amɛhefatalɔi lɛ ‘bei abɔ ni amɛyi enyɔ lɛ fɛɛ amɛkɛaahi shi yɛ he kome yɛ shikpɔŋ lɛ nɔ taakɛ Nyɔŋmɔ gbalashihilɛ he gbɛjianɔtoo lɛ ji lɛ.’ Shi kɛjeee wiemɔi nɛɛ tuuntu amɛwie po lɛ, loloolo lɛ, amɛkã kitã ko kɛ̃ yɛ Nyɔŋmɔ hiɛ, ni no sɛɛ dani amɛtsɔmɔ wu kɛ ŋa. No hewɔ lɛ, Nyɔŋmɔ miikpa gbɛ akɛ amɛbaahi shi akɛ wu kɛ ŋa kɛyashi gbele baagbala amɛteŋ. (1 Mose 2:24; 1 Kor. 7:39) Tamɔ bɔ ni Yesu wie lɛ, “nɔ ni Nyɔŋmɔ eŋɔtsa lɛ, gbɔmɔ ko akagbala mli,” nuu lɛ jio, yoo lɛ jio, mɔ kroko jio. Esaaa akɛ mɛi boteɔ gbalashihilɛ mli kɛ jwɛŋmɔ lɛ akɛ kɛ́ nibii eyaaa lɛ jogbaŋŋ lɛ, amɛbaatse gbãla.—Mar. 10:9.\n15. Mɛni hewɔ esaaa akɛ Kristofoi buɔ gbalashihilɛ akɛ nɔ ko fɛlɛfɛlɛ lɛ?\n15 Adesai fɛɛ yeee emuu. No hewɔ lɛ, gbalashihilɛ ko bɛ ni yeɔ emuu. Eko fɛɛ eko kɛ emli naagbai, ni no hewɔ Biblia lɛ kɛɔ akɛ mɛi ni ebote gbalashihilɛ mli lɛ ‘baana amanehulu’ bei komɛi lɛ. (1 Kor. 7:28) Mɔbɔ sane ji akɛ, ŋmɛnɛ lɛ, mɛi boteɔ gbalashihilɛ mli ni amɛtseɔ kɛkɛ. Ja naagba ko baaa amɛgbalashihilɛ lɛ mli, amɛbaatse nɔŋŋ. Shi jeee nakai eji yɛ Kristofoi agbɛfaŋ. Kɛ́ Kristofonyo ko ku shi ni ewo be ni eboteɔ gbalashihilɛ mli lɛ mli lɛ, elaka Nyɔŋmɔ, ni Nyɔŋmɔ nyɛɔ amalelɔi! (3 Mose 19:12; Abɛi 6:16-19) Bɔfo Paulo ŋma akɛ: “Ani afi bo akpɛtɛ oŋa he? Kpa taomɔ ni otaoɔ ohe ofɛne lɛ.” (1 Kor. 7:27) Paulo le akɛ nɔ kroko ni Yehowa nyɛɔ ji, ni mɔ ko baatsɔ ŋaa gbɛ nɔ etse ehefatalɔ gbãla, ni no hã ewie nɔ ni ewie lɛ.—Mal. 2:13-16.\n16. Mɛni Biblia lɛ kɛɔ yɛ gbalamlitsemɔ he? Ni mɛni ekɛɔ yɛ gbalashihilɛ mli bii ni kpɛɔ amɛyiŋ akɛ amɛbaayahi he ko koni amɛhefatalɔi ahi he kroko lɛ he?\n16 Yesu wie akɛ nɔ pɛ ni mɔ ko baanyɛ adamɔ nɔ etse ehefatalɔ gbãla yɛ Ŋmalɛ naa ji, kɛji ehefatalɔ lɛ kɛ mɔ ko yafite gbãla ni ekpɛ eyiŋ akɛ ekɛ ehe esha lɛ ekeŋ lɛ. (Mat. 19:9; Heb. 13:4) Ni kɛ́ mɔ ko kpɛ eyiŋ akɛ ebaayahi he ko koni ehefatalɔ lɛ hu ahi he kroko hu? Nɔ ni Biblia lɛ kɛɔ yɛ enɛ hu he lɛ mli kã shi faŋŋ. (Kanemɔ 1 Korintobii 7:10, 11.) Biblia lɛ etsɔko nibii pɔtɛi ni mɔ ko baanyɛ adamɔ nɔ ekpɛ eyiŋ akɛ ebaayahi he ko koni ehefatalɔ lɛ hu ahi he kroko. Kɛ̃lɛ, Kristofoi komɛi ni ebote gbalashihilɛ mli lɛ kɛ amɛhefatalɔi egbala mli ni amɛyahi he kroko yɛ shihilɛi komɛi ni amɛnuɔ he akɛ amɛbaanyɛ amɛdamɔ nɔ amɛkpɛ amɛyiŋ nakai lɛ ahewɔ. Shihilɛi nɛɛ eko ji, kɛji amɛhefatalɔi lɛ ekwa anɔkwale lɛ loo amɛfeɔ amɛ niseniianii, ni no ehã amɛwala loo wekukpaa ni yɔɔ amɛ kɛ Yehowa teŋ lɛ eyaje oshara mli waa. *\n17. Mɛni Kristofoi ni ebote gbalashihilɛ mli lɛ baanyɛ afee koni amɛgbãla lɛ akafite?\n17 Kɛ́ gbalashihilɛ mli bii kɛ amɛgbalashihilɛ mli naagbai yafɔ̃ asafoŋ onukpai lɛ ahiɛ lɛ, ehi jogbaŋŋ akɛ onukpai lɛ baabi amɛ kɛji amɛkwɛ vidio ni yitso ji, Mɛni Ji Anɔkwa Suɔmɔ? lɛ, ni amɛfee ekome kɛkase broshuɔ ni ji Oweku lɛ Baanyɛ Aná Miishɛɛ lɛ nyɛsɛɛ nɛɛ. Nɔ hewɔ ji akɛ, vidio nɛɛ kɛ broshuɔ lɛ hãa wɔnaa Biblia mli shishitoo mlai ni eye ebua gbalashihilɛ mli bii babaoo ni amɛná miishɛɛ yɛ amɛgbalashihilɛ lɛ mli. Nuu ko kɛ eŋa wie akɛ: “Kɛjɛ be ni wɔbɔi broshuɔ nɛɛ kasemɔ lɛ, wɔgbãla lɛ esɔ fe be fɛɛ ni eho.” Nyɛmi yoo ko ni kɛ ewu ehi shi afii 22 lɛ wie bɔ ni amɛná vidio lɛ he sɛɛ amɛhã. No mli lɛ, amɛgbãla lɛ miihe atse. Ewie akɛ: “Abaptisi wɔyi enyɔ lɛ fɛɛ, shi esoro bɔ ni wɔteŋ mɔ fɛɛ mɔ nuɔ he ehãa yɛ nibii ahe. Vidio lɛ ba yɛ be ni sa mli! Amrɔ nɛɛ, nibii miiya lɛ jogbaŋŋ eehã wɔ fe be ko ni eho.” No hewɔ lɛ, ani obote gbalashihilɛ mli? Kɛ́ nakai lɛ, okɛ Yehowa shishitoo mlai lɛ atsu nii yɛ ogbalashihilɛ lɛ mli. Kɛ́ ofee nakai lɛ, obaaye shi ni owo be ni oboteɔ gbalashihilɛ mli lɛ nɔ kɛ miishɛɛ!\nSHI NI OWO BE NI OBAAJE BE FƐƐ SƆƆMƆ KRƐDƐƐ NITSUMƆ LƐ SHISHI LƐ\n18, 19. (a) Mɛni Kristofoi babaoo ewo amɛbii hewalɛ ni amɛfee? (b) Mɛni wɔbaanyɛ wɔwie yɛ mɛi ni yɔɔ be fɛɛ sɔɔmɔ krɛdɛɛ nitsumɔ lɛ mli lɛ ahe?\n18 Ani okadi nɔ kroko ni je amɛhe yɛ Yefta kɛ Hana sane lɛ mli? Amɛteŋ mɔ fɛɛ mɔ kɛ ebi hã koni eyasɔmɔ Yehowa yɛ gbɛ krɛdɛɛ nɔ yɛ kpeebuu lɛ, ni enɛ hã amɛbii lɛ atsui nyɔ amɛmli waa yɛ shihilɛ mli. Ŋmɛnɛ lɛ, Kristofoi babaoo ewo amɛbii hewalɛ ni amɛkɛ amɛhe awo be fɛɛ sɔɔmɔ nitsumɔ lɛ mli, koni amɛkɛ amɛjwɛŋmɔ kɛ amɛhewalɛ fɛɛ asɔmɔ Nyɔŋmɔ. Bii ni ekɔ gbɛ nɛɛ sa yijiemɔ waa.—Koj. 11:40; Lala 110:3.\nBe fɛɛ sɔɔmɔ krɛdɛɛ shiwoo lɛ (Kwɛmɔ kuku 19)\n19 Ni wɔwieɔ nɛɛ lɛ, nyɛmimɛi aaafee 67,000 miisɔmɔ akɛ be fɛɛ sɔɔlɔi krɛdɛi yɛ jeŋ fɛɛ. Amɛteŋ mɛi komɛi miisɔmɔ yɛ Betel, mɛi komɛi hu miimamɔ tsũi, kpokpaa nɔkwɛlɔi yɛ mli, dani mɛi komɛi hu miisɔmɔ akɛ asafo skul tsɔɔlɔi. * Gbɛgbalɔi krɛdɛi, maŋsɛɛ sɔɔlɔi, kɛ mɛi ni ahala amɛ akɛ Kpee Asa sɔɔlɔi loo Biblia tsɔsemɔ skul tsũi sɔɔlɔi hu fata kuu nɛɛ he. Be fɛɛ sɔɔlɔi krɛdɛi nɛɛ fɛɛ ewo shi krɛdɛɛ ko ni atsɛɔ lɛ “Toiboo Kɛ Shihilɛ Ni Yɔɔ Mlɛo He Shiwoo.” Yɛ shiwoo nɛɛ naa lɛ, amɛkpɛlɛ nɔ akɛ amɛbaatsu nitsumɔ fɛɛ nitsumɔ ni akɛbaawo amɛdɛŋ yɛ Yehowa sɔɔmɔ lɛ mli, ni amɛhãŋ amɛshihilɛ afee haŋtsii. Kɛfata he lɛ, amɛkpɛlɛ nɔ hu akɛ, amɛtsuŋ heloonaa nitsumɔ ko kwraa, ja ahã amɛ hegbɛ akɛ amɛfee nakai. Nyɛmimɛi nɛɛ anitsumɔ lɛ ni yɔɔ krɛdɛɛ, shi jeee amɛ diɛŋtsɛ. Amɛtswa amɛfai shi akɛ, bei abɔ ni amɛkã he amɛyɔɔ be fɛɛ sɔɔmɔ krɛdɛɛ nitsumɔ lɛ mli lɛ, amɛbaaba amɛhe shi ni amɛye amɛshiwoo lɛ nɔ.\n20. Mɛni esa akɛ wɔfee “daa”? Ni mɛni hewɔ?\n20 No hewɔ lɛ, shiwoi etɛ ni wɔsusu he yɛ nikasemɔ nɛɛ mli lɛ ateŋ enyiɛ kã onɔ? Ekome, enyɔ, aloo etɛ lɛ fɛɛ? Etɛ lɛ fɛɛ ji shi ni awoɔ Nyɔŋmɔ, ni ekã shi faŋŋ akɛ, ona akɛ ehe miihia waa ni wɔfee bɔ fɛɛ bɔ ni wɔbaanyɛ ni wɔye shiwoi nɛɛ anɔ. (Abɛi 20:25) Kɛ́ wɔyeee shi srɔtoi ni wɔwoɔ Yehowa lɛ anɔ lɛ, ebaanyɛ etsɛ naagbai wuji ebahã wɔ. (Jaj. 5:5) No hewɔ lɛ, nyɛhãa wɔkɛ miishɛɛ ‘aláa kɛjiea Yehowa gbɛ́i lɛ yi daa nɛɛ, ni wɔye wɔshiwoi lɛ anɔ daa.’—Lala 61:9.\n^ kk. 7 Hana wo Yehowa shi akɛ, ebaahã ebinuu lɛ asɔmɔ akɛ Nazirnyo ewala gbii abɔ fɛɛ. Nɔ ni enɛ tsɔɔ ji akɛ, ekɛ ebinuu lɛ baahã Nyɔŋmɔ, ni ebaajɔɔ enɔ ehã lɛ koni esɔmɔ lɛ.—4 Mose 6:2, 5, 8.\n^ kk. 13 Dani abaabaptisi mɔ ko lɛ, asafoŋ onukpai lɛ kɛ lɛ susuɔ nibii pii ahe koni amɛná nɔmimaa akɛ esa kɛhã baptisimɔ. Enɛ hewɔ lɛ, ewa waa diɛŋtsɛ akɛ mɔ ko baawie yɛ gbɛ ni ja nɔ akɛ ebaptisimɔ lɛ jeee baptisimɔ kpakpa.\n^ kk. 16 Kwɛmɔ saji krokomɛi ni fata he ni yitso ji, “Nɔ ni Biblia lɛ Kɛɔ Yɛ Gbalamlitsemɔ kɛ Mligbalamɔ He.” Eyɛ ‘Nyɛhia Nyɔŋmɔ Suɔmɔ lɛ Mli’ wolo lɛ mli.\n^ kk. 19 Asafo skul tsɔɔlɔi ji mɛi ni tsɔɔ nyɛmimɛi ni yaa Skul Kɛhã Maŋtsɛyeli Sane Kpakpa Jajelɔi, Skul Kɛhã Asafoŋ Onukpai, loo Skul Kɛhã Nɔkwɛlɔi Gbɛfalɔi kɛ Amɛŋamɛi lɛ anii. Bei pii lɛ, afeɔ skul srɔtoi nɛɛ yɛ Kpee Asai, Maŋtsɛyeli Asai, loo Biblia tsɔsemɔ skul tsũi amli.


Jwɛŋmɔ Fɔlɔ Mɔ Kome Mɛi lɛ Anɔ\nBuu-Mɔɔ | January 2011\nKANEMƆ YƐ Blɔfo Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatia Denmark Dutch Ga Germany Hiligaynon Hungary Igbo Italia Korea Lithuania Myanmar Norway Poland Portuguese (Brazil) Romania Setswana Silozi Sinhala Slovak Slovenia Spania Swahili Tsonga Turkey Ukrain\nETƆƆ fɔlɔ mɔ kome mɛi waa fe bɔ ni etɔɔ mɛi babaoo. Naagbai ni amɛkɛkpeɔ lɛ fa waa. Esa akɛ amɛtsu weku mli sɔ̃i babaoo lɛ fɛɛ ahe nii. Yɛ nitsumɔ ni amɛyaa lɛ fɛɛ sɛɛ lɛ, esa akɛ amɛyaye jara, amɛhoo nii, amɛfɔ nibii ahe, amɛsaa shĩa, ni amɛkwɛ gbekɛbii lɛ. Agbɛnɛ hu, esa akɛ amɛkwɛ ni gbekɛbii lɛ aná gbɔmɔtsoŋ hewalɛ, amɛjie amɛhiɛtserɛ, ni amɛha gbekɛbii lɛ aná miishɛɛ, ni kɛ́ ebaahi hu lɛ, amɛná be kɛha amɛ diɛŋtsɛ amɛhe.\nEyɛ mli akɛ fɔlɔ mɔ kome mɛi lɛ ayi miifa waa yɛ maji pii anɔ ŋmɛnɛ moŋ, shi ewaaa akɛ aaaku hiɛ ashwie amɛnɔ. Nyɛ ko kɛɛ akɛ: “Mijwɛŋŋ fɔlɔ mɔ kome mɛi lɛ anɔ kɛbashi mi hu mibatsɔ eko.” Mɛni obaanyɛ ofee kɛtsɔɔ akɛ ojwɛŋɔ fɔlɔ mɔ kome mɛi lɛ anɔ? Ani esa akɛ osusu amɛhe? Ha wɔsusu yiŋtoi etɛ komɛi ahewɔ ni esa akɛ osusu amɛhiamɔ nii ahe lɛ ahe.\nNɔ Hewɔ ni Esa akɛ Ojwɛŋ Amɛnɔ\nYelikɛbuamɔ he miihia fɔlɔ mɔ kome mɛi lɛ ateŋ mɛi babaoo. Yoo okulafo ko ni eye afii 41 ni yɔɔ bii enyɔ lɛ kɛɛ akɛ, “Bei komɛi lɛ, mileee nɔ ni mafee, ni sɔ̃i babaoo ni jwere minɔ lɛ haa miyiŋ futuɔ mi.” Okulafoi, mɛi ni amɛhefatalɔi eshi amɛ, loo mɛi ni shihilɛi krokomɛi ni esaaa eha amɛtsɔmɔ fɔlɔ mɔ kome mɛi lɛ ateŋ mɛi babaoo nuɔ he taakɛ nyɛ ko ni ji fɔlɔ mɔ kome mɔ lɛ nu he lɛ. Ekɛɛ akɛ, “Wɔmiibi ni abaye abua wɔ waa!”\nEbaaha oná miishɛɛ. Ani okpee mɔ ko ni tere jatsu ko ni tsii fe lɛ lɛ pɛŋ? Kɛ́ ofee nakai dã lɛ, ekã shi faŋŋ akɛ, omii shɛ ohe waa akɛ oye obua mɔ ko yɛ gbɛ ni tamɔ nɛkɛ nɔ. Nakai nɔŋŋ hu bei komɛi lɛ, jatsu ni fɔlɔ mɔ kome mɛi lɛ tere lɛ tsiɔ fe bɔ ni amɛ pɛ amɛaanyɛ amɛtere. Kɛ́ okpee amɛ kɛtere amɛjatsu lɛ, obaana akɛ nɔ ni aŋma yɛ Lala 41:1 lɛ ji anɔkwale akɛ: “Ajɔɔ [loo miishɛɛ ji] mɔ ni jwɛŋɔ ohiafo nɔ!”\nEsaa Nyɔŋmɔ hiɛ. Yakobo 1:27 lɛ kɛɔ akɛ: “Nyɔŋmɔ jamɔ ni he tse ni ehe bɛ muji ko yɛ Nyɔŋmɔ kɛ tsɛ lɛ hiɛ ji enɛ, akɛ mɔ asara awusãi kɛ okulafoi yɛ amɛmanehulu lɛ mli.” Nɔ ni fata enɛ he ji fɔlɔ mɔ kome mɛi ni aaakwɛ amɛ. * Hebribii 13:16 lɛ kɛɔ akɛ: “Ejurɔfeemɔ kɛ nikee lɛ, nyɛhiɛ akakpaa nɔ; ejaakɛ nakai afɔlei saa Nyɔŋmɔ hiɛ jogbaŋŋ.”\nBeni yiŋtoi etɛ ni wɔsusu he ni tsɔɔ nɔ hewɔ ni esa akɛ ojwɛŋ fɔlɔ mɔ kome mɛi anɔ nɛɛ yɔɔ ojwɛŋmɔŋ lɛ, ha wɔkwɛ nɔ ni obaanyɛ ofee kɛye obua amɛ, kɛ bɔ ni ooofee oná nɔmimaa akɛ yelikɛbuamɔ ni okɛhaa amɛ lɛ sa.\nOkɛ Ohiɛ Afɔ̃ Shi ni Ona Nɔ ni He Hiaa Amɛ\nBei pii lɛ, nɔ ni mɛi fɔɔ feemɔ nɔŋŋ ji ni amɛbi fɔlɔ mɔ kome mɔ lɛ akɛ, “Mɛni manyɛ mafee kɛye mabua bo?” Shi yɛ anɔkwale mli lɛ, sanebimɔ nɛɛ haaa mɔ ko anyɛ agba bo ehiamɔ nii diɛŋtsɛ. Taakɛ wɔna kɛtsɔ hiɛ lɛ, Lala 41:1 lɛ tsɔɔ akɛ, esa akɛ ‘ajwɛŋ mɔ nɔ.’ Wolo ko tsɔɔ Hebri wiemɔ nɛɛ ni akɛtsu nii lɛ mli akɛ, ebaanyɛ etsɔɔ “bɔ ni asusuɔ saji srɔtoi ahe ni no haa afeɔ nɔ ko ni nilee yɔɔ mli.”\nNo hewɔ lɛ, kɛ́ ootao ona gbɛ ni hi fe fɛɛ ni obaanyɛ otsɔ nɔ oye obua fɔlɔ mɔ kome mɔ lɛ, esa akɛ osusu naagbai ni ekɛkpeɔ lɛ ahe jogbaŋŋ. Okɛ ohiɛ afɔ̃ shi jogbaŋŋ, kaakwɛ nibii hiɛaŋhiɛaŋ kɛkɛ. Bi ohe akɛ, ‘Kɛ́ mi ni lɛ, mɛni masumɔ ni mɔ ko afee kɛye ebua mi?’ Yɛ anɔkwale mli lɛ, fɔlɔ mɔ kome mɛi lɛ ateŋ mɛi pii baakɛɛ bo akɛ, bɔ fɛɛ bɔ ni obaafee lɛ, onyɛŋ onu shihilɛ ni fɔlɔ mɔ kome mɛi lɛ kɛkpeɔ lɛ ashishi jogbaŋŋ, ja bo diɛŋtsɛ lɛ eko ji bo. Fɛɛ sɛɛ lɛ, kɛ́ obɔ mɔdɛŋ akɛ okɛ ohe baawo shihilɛ ni fɔlɔ mɔ kome mɛi lɛ yɔɔ mli lɛ amli lɛ, obaanyɛ ‘ojwɛŋ amɛnɔ.’\nKasemɔ Nyɔŋmɔ Nɔkwɛmɔnɔ ni Nɔ Bɛ Lɛ\nMɔ ko bɛ ni jɛɔ suɔmɔ mli ekwɛɔ fɔlɔ mɔ kome mɛi lɛ anɔ jogbaŋŋ fe Yehowa Nyɔŋmɔ. Ŋmalɛi babaoo yɛ ni tsɔɔ akɛ Yehowa Nyɔŋmɔ jwɛŋɔ okulafoi, awusãi, kɛ agbɛnɛ hu kɛ́ wɔɔkɛɛ lɛ fɔlɔ mɔ kome mɛi lɛ anɔ. Kɛ́ wɔsusu bɔ ni Nyɔŋmɔ kwɛɔ mɛi ni tamɔ nɛkɛ lɛ he lɛ, wɔbaanyɛ wɔle bɔ ni wɔɔfee wɔye wɔbua amɛ yɛ gbɛ ni sa nɔ. Ha wɔsusu nibii ejwɛ komɛi ni wɔbaanyɛ wɔfee lɛ ahe wɔkwɛ.\nBo lɛ toi jogbaŋŋ\nYɛ Mla ni Yehowa kɛha blema Israel lɛ mli lɛ, ejaje akɛ kɛ́ mɛi ni efi amɛ lɛ bo amɛtsɛ lɛ lɛ, ‘ja ebo amɛyaafo lɛ toi.’ (2 Mose 22:22, 23) Te wɔɔfee tɛŋŋ wɔkase nɔkwɛmɔnɔ kpakpa nɛɛ? Bei komɛi lɛ, fɔlɔ mɔ kome mɛi lɛ ahe feɔ shoo waa ni amɛnáaa amɛtipɛŋfonyo ko ni amɛ kɛ lɛ baagba sane. Nyɛ ko ni ji fɔlɔ mɔ kome mɔ lɛ kɛɛ akɛ: “Bei komɛi lɛ, kɛ́ gbekɛbii lɛ yawɔ lɛ, yaafo sɔŋŋ mifoɔ.” Bei komɛi lɛ, minyɛɛɛ shoofeemɔ lɛ naa madamɔ.” Kɛ́ eeehi lɛ, ani obaanyɛ oyasara fɔlɔ mɔ kome mɔ ko ni oyabo ‘eyaafo lɛ toi’ kɛji eetao mɔ ko ni efo eshwie enɔ? Kɛji oyabo lɛ toi yɛ be ni sa mli kɛ he ni sa lɛ, ebaanyɛ eye ebua mɔ lɛ ni enyɛ ekpee naagbai ni ekɛkpeɔ akɛ fɔlɔ mɔ kome mɔ lɛ naa.\nOkɛ wiemɔi ni tswaa mɔ emaa shi awo lɛ hewalɛ\nYehowa ha ajɛ mumɔŋ aŋmala lalai ni yɔɔ krɔŋŋ koni Israelbii lɛ alá kɛji amɛmiija lɛ. Susumɔ bɔ ni okulafoi kɛ awusãi ni ji Israelbii lɛ baanu he amɛha beni amɛláa lalai ni ajɛ mumɔŋ aŋmala ni kaiɔ amɛ akɛ Yehowa ji ‘amɛtsɛ’ kɛ amɛsaneyelɔ’ lɛ, ni akɛ ebaafi amɛsɛɛ lɛ. (Lala 68:6; 146:9) Wɔ hu wɔbaanyɛ wɔkɛ wiemɔi ni tswaa mɔ emaa shi awo fɔlɔ mɔ kome mɛi lɛ hewalɛ, ni amɛhiɛ kpaŋ nɔ afii pii. Eyɛ mli akɛ afii 20 eho moŋ, shi Ruth, ni ji fɔlɔ mɔ kome mɔ lɛ kaiɔ sane ko ni tsɛ ko ni yɔɔ niiashikpamɔ lɛ kɛɛ lɛ lɛ, akɛ: “Oobɔ mɔdɛŋ waa kɛ obihii enyɔ lɛ akwɛmɔ. Yaa nɔ ofee nakai nɔŋŋ.” Ruth kɛɛ akɛ: “Nakai wiemɔi lɛ ni ekɛ mi wie lɛ ná minɔ hewalɛ waa.” Yɛ anɔkwale mli lɛ, “wiemɔ kpakpa haa [mɔ mii] shɛɔ ehe.” (Abɛi 12:25) Ani obaanyɛ osusu wiemɔi pɔtɛɛ komɛi ni obaanyɛ ojɛ otsuiŋ owie kɛwo fɔlɔ mɔ kome mɛi lɛ hewalɛ?\nOkɛ heloonaa nibii aye abua kɛ́ ehe bahia\nYɛ Mla ni Yehowa kɛha blema Israelbii lɛ mli lɛ, efã ni aye abua okulafoi kɛ awusãi ni amɛná niyenii yɛ gbɛ ni woo yɔɔ mli nɔ. Kɛtsɔ gbɛjianɔtoo nɛɛ nɔ lɛ, mɛi ni efi amɛ nɛɛ ná niyenii “amɛye amɛtɔrɔ.” (5 Mose 24:19-21; 26:12, 13) Wɔ hu wɔbaanyɛ wɔkɛ hiɛshikamɔ atsu nii kɛye wɔbua fɔlɔ mɔ kome mɛi ni amɛná nɔ ni he hiaa amɛ lɛ yɛ gbɛ ni bulɛ yɔɔ mli nɔ. Ani obaanyɛ oyaha amɛ niyenii loo oyaye jara obaha amɛ? Ani oyɛ atade ko ni fɔlɔ mɔ kome mɔ loo ebii lɛ baanyɛ awo? Aloo ani obaanyɛ oye obua fɔlɔ mɔ kome mɔ lɛ kɛ shika koni ekɛyahe nibii komɛi ni he hiaa eweku lɛ?\nOkɛ amɛ abɔ\nYehowa fã ni okulafoi kɛ awusãi lɛ hu aya daa afi gbi jurɔ ni maŋ lɛ yeɔ lɛ shishi, koni amɛkɛ Israelbii krokomɛi lɛ abɔ. Yɛ anɔkwale mli lɛ, ekɛɛ amɛ akɛ: ‘Nyɛmii ashɛa nyɛhe.’ (5 Mose 16:10-15) Nakai nɔŋŋ hu ŋmɛnɛ lɛ, awoɔ Kristofoi hewalɛ akɛ amɛŋmɛ okplɔ ‘kɛfee mɛi gbɔi.’ (1 Petro 4:9) Mɛni hewɔ ofɔ̃ɔɔ fɔlɔ mɔ kome mɔ weku ko nine kɛbaaa oshĩa kɛha niyeli? Ehe ehiaaa ni ofee lɛ gbidii. Beni Yesu yasara enanemɛi komɛi lɛ, ekɛɛ amɛ akɛ: ‘Nibii fioo loo nɔ kome kɛkɛ he hiaa.’—Luka 10:42.\nAmɛhiɛ Baasɔ Oyelikɛbuamɔ Lɛ\nKathleen ni ji fɔlɔ mɔ kome mɔ ni kwɛ bii etɛ lɛ kɛɛ akɛ ehiɛ kpaŋ ŋaawoo kpakpa nɛɛ nɔ akɛ: “Kaakpa nɔ ko gbɛ; ohiɛ asɔ nɔ fɛɛ nɔ.” Taakɛ eji yɛ Kathleen gbɛfaŋ lɛ, fɔlɔ mɔ kome mɛi lɛ ateŋ mɛi babaoo le akɛ eji amɛsɔ̃ akɛ amɛkwɛ amɛbii lɛ. No hewɔ lɛ, amɛkpaaa gbɛ akɛ mɛi krokomɛi atsu amɛsɔ̃i lɛ ahe nii aha amɛ. Fɛɛ mli lɛ, ŋwanejee ko bɛ he akɛ, amɛhiɛ sɔɔ yelikɛbuamɔi fɛɛ ni akɛhaa amɛ lɛ. Kɛ́ ojwɛŋ fɔlɔ mɔ kome mɛi lɛ anɔ lɛ, no baaha onyɛ oye obua amɛ, ni enɛ baaha bo diɛŋtsɛ hu oná miishɛɛ kɛ nɔmimaa akɛ Yehowa Nyɔŋmɔ ‘aaato bo najiaŋ yɛ ejurɔ ni ofee lɛ he.’—Abɛi 19:17, Ga Biblia hee.—w10-E 12/1.\n^ kk. 7 Eyɛ mli akɛ wiemɔ ni ji “fɔlɔ mɔ kome mɔ” lɛ ejeee kpo yɛ Biblia lɛ mli moŋ, shi afɔɔ wiemɔi ni ji “okulafo” kɛ “awusa” kɛnitsumɔ yɛ mli. Enɛ tsɔɔ akɛ yɛ Biblia beaŋ po lɛ, ayɛ fɔlɔ mɔ kome mɛi babaoo.—Yesaia 1:17.\n[Mfoniri ni yɔɔ baafa 23]\nMɛɛ be nɛ ni ofɔ̃ fɔlɔ mɔ kome mɔ weku ko nine kɛba oshĩa kɛha niyeli? Mɛni hewɔ ofeee nakai bianɛ?\nSANEYITSO LƐ MLITSƆƆMƆ 1 Mɛni Hewɔ Ehe Hiaa?\nSANEYITSO LƐ MLITSƆƆMƆ 2 Namɔ Esa akɛ Wɔsɔle Wɔha?\nSANEYITSO LƐ MLITSƆƆMƆ 3 Mɛɛ Gbɛ nɔ Esa akɛ Wɔtsɔ Wɔsɔle?\nSANEYITSO LƐ MLITSƆƆMƆ 4 Mɛɛ Nibii Esa akɛ Wɔsɔle yɛ He?\nSANEYITSO LƐ MLITSƆƆMƆ 5 Nɛgbɛ kɛ Mɛɛ Be Esa akɛ Wɔsɔle?\nSANEYITSO LƐ MLITSƆƆMƆ 6 Ani Ebaanyɛ Eye Ebua Wɔ?\nSANEYITSO LƐ MLITSƆƆMƆ 7 Ani Nyɔŋmɔ Baabo Toi?\nAni Mɛi Ni Hi Shi Yɛ Blema Lɛ Hi Shi Be Kakadaŋŋ Lɛɛlɛŋ?\nNɛgbɛ Paradeiso ni Biblia lɛ Wieɔ he lɛ Yɔɔ?\nNɔ ni Ŋwɛi Bɔfoi Feɔ Amɛhaa Wɔ\nShɛjemɔ Mɛi ni Agbo yɛ Amɛnɔ lɛ Amii, Taakɛ Yesu Fee Lɛ\nNIBII NI HAA MIISHƐƐ HIƆ WEKU MLI Okɛ Obii lɛ Awie Bɔlɛnamɔ He\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ January 2011\nBUU-MƆƆ January 2011


Fɔlɔi, Nyɛyea Nyɛbuaa Nyɛbii lɛ Koni Amɛhemɔkɛyeli lɛ mli Awa | Nikasemɔ\nBuu-Mɔɔ—Nikasemɔ Nɔ | September 2016\nKANEMƆ YƐ Acholi Afrikaans Albania Amerika Mumuii Awiemɔ Amharic Angola Mumuii Awiemɔ Arabic Argentina Mumuii Awiemɔ Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Mumuii Awiemɔ Croatia Cuban Sign Language Czech Dangme Denmark Dutch Ecuador Mumuii Awiemɔ Efik Estonia Ewe Fiji Finland Finland Mumuii Awiemɔ Fon French French Mumuii Awiemɔ Ga Georgia Germany Germany Mumuii Awiemɔ Guarani Gujarat Gun Hausa Hebri Hela Hiligaynon Hindi Hungary Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Kabiye Kamba Kannada Kikaonde Kikuyu Kinyarwanda Kirghiz Kiribati Kirundi Korea Korea Mumuii Awiemɔ Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvia Lhukonzo Lithuania Luganda Lunda Luo Luvale Macedonia Malagasy Malay Malayalam Mambwe-Lungu Marathi Maya Mbunda Mexico Mumuii Awiemɔ Mingrelian Mixe (North Central) Mongolia Moore Myanmar Ndebele Ndebele (Zimbabwe) Ndonga Nepali Nigerian Pidgin Norway Nzema Okpe Oromo Ossetia Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Poland Poland Mumuii Awiemɔ Portuguese (Brazil) Punjabi Quechua (Bolivia) Romania Runyankore Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Sidama Silozi Sinhala Slovak Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swati Sweden Tagalog Taiwan Mumuii Awiemɔ Tajiki Tamil Tatar Telugu Tetun Dili Thailand Tigrinya Tiv Tok Pisin Tsonga Turkey Turkmen Tuvalu Twi Tzotzil Ukrain Urdu Urhobo Uzbek Venda Venezuela Mumuii Awiemɔ Vietnam Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\nFɔlɔi, Nyɛyea Nyɛbuaa Nyɛbii lɛ Koni Amɛhemɔkɛyeli lɛ mli Awa\n“Oblahii kɛ oblayei . . . Hã amɛjie Yehowa gbɛ́i lɛ yi.”—LALA 148:12, 13.\nLALAI: 88, 115\nMɛni hewɔ ehe miihia waa ni ole obii lɛ jogbaŋŋ lɛ?\nMɛɛ gbɛ nɔ obaanyɛ okɛ nɔkwɛmɔnii aye abua obii lɛ ni amɛnu nibii ni otsɔɔ amɛ lɛ ashishi jogbaŋŋ?\nMɛni hewɔ esa akɛ ohã ohemɔkɛyeli lɛ mli awa, oto otsui shi, ni osɔle obi Yehowa dɛŋ yelikɛbuamɔ be ni otsɔɔ obii lɛ nii lɛ?\n1, 2. (a) Mɛni ji nibii komɛi ni hãaa fɔlɔi aná lɛ mlɛo akɛ amɛbaaye amɛbua amɛbii lɛ ni amɛhemɔkɛyeli lɛ mli awa? Mɛni esa akɛ fɔlɔi afee koni amɛye omanye yɛ enɛ feemɔ mli? (b) Mɛɛ nibii ejwɛ ahe wɔbaasusu?\nNYƐMI nuu ko ni yɔɔ France lɛ kɛ eŋa wie akɛ: “Wɔheɔ Yehowa nɔ wɔyeɔ, shi no etsɔɔɔ doo akɛ wɔbii lɛ hu baahe enɔ amɛye. Hemɔkɛyeli jeee nɔ ko ni akɛfɔɔ mɔ. Dani wɔbii lɛ baaná hemɔkɛyeli lɛ, ja wɔye wɔbua amɛ fiofio.” Nyɛmi nuu ko ni jɛ Australia lɛ hu wie akɛ: “Nibii ni feemɔ wa waa kɛhã fɔlɔi lɛ ateŋ ekome ji, ni amɛbaaye abua amɛbii lɛ ni amɛná hemɔkɛyeli ni mli wa.” Ewie kɛfata he akɛ: “Ekolɛ obaasusu akɛ ohã sane ko ni obi lɛ bi bo lɛ hetoo jogbaŋŋ ni enu shishi. Shi ebaafee bo naakpɛɛ akɛ ebaasaa ebi bo nakai sane lɛ nɔŋŋ be kroko!” Be ni gbekɛbii daraa lɛ, ehe baahia ni atsɔɔ amɛ nibii hei, loo agbala nibii ni amɛle momo lɛ amli ekoŋŋ ahã amɛ. Esa akɛ fɔlɔi atsɔ gbɛi srɔtoi anɔ amɛtsɔɔ amɛbii lɛ nii koni bii lɛ asumɔ Yehowa.\n2 Fɔlɔi, ani bei komɛi lɛ nyɛnuɔ he akɛ nyɛnyɛŋ nyɛtsɔɔ nyɛbii lɛ anii jogbaŋŋ koni amɛbasumɔ Yehowa ni amɛya nɔ amɛsɔmɔ lɛ kɛ́ amɛdara? Eji nyɛ diɛŋtsɛ nyɛnilee nyɛkɛbaatsu sɔ̃ nɛɛ he nii kulɛ, nyɛnyɛŋ nyɛye omanye lɛɛlɛŋ! (Yer. 10:23) Shi kɛ́ nyɛkɛ nyɛhiɛ fɔ̃ Nyɔŋmɔ nɔ kɛhã gbɛtsɔɔmɔ lɛ, nyɛbaaye omanye. Hã wɔsusu nibii ejwɛ komɛi ni baanyɛ aye abua nyɛ be ni nyɛwaa nyɛbii lɛ koni amɛhemɔkɛyeli lɛ mli awa lɛ ahe. (1) Nyɛlea nyɛbii lɛ jogbaŋŋ. (2) Nyɛnyaa nibii ni nyɛtsɔɔ amɛ lɛ ahe. (3) Nyɛkɛ nɔkwɛmɔnii ni sa atsua nii. (4) Nyɛtoa nyɛtsui shi, ni nyɛsɔlea nyɛbia Yehowa dɛŋ yelikɛbuamɔ.\nNYƐLEA NYƐBII LƐ JOGBAŊŊ\n3. Mɛɛ gbɛ nɔ fɔlɔi baanyɛ akase gbɛ ni Yesu tsɔ nɔ etsɔɔ ekaselɔi lɛ nii lɛ?\n3 Yesu shashaooo shi kwraa akɛ ebaabi ekaselɔi lɛ nɔ ni amɛheɔ amɛyeɔ. (Mat. 16:13-15) Fɔlɔi, nyɛbaanyɛ nyɛkase lɛ. Be ni nyɛkɛ nyɛbii lɛ gbaa sane lɛ, nyɛbaanyɛ nyɛbi amɛ amɛsusumɔ yɛ saji ahe koni nyɛna nɔ ni yɔɔ amɛtsui mli. Kɛ́ nyɛfee nakai lɛ, nyɛbaana kɛji amɛyiŋ miifee amɛ kɔshikɔshi yɛ nibii ni amɛheɔ amɛyeɔ lɛ ekomɛi ahe. Nyɛmi nuu ko ni yɔɔ Australia ni eye afii 15 lɛ wie akɛ: “Mipapa kɛ mi fɔɔ nibii ni miheɔ miyeɔ lɛ ahe sanegbaa, ni ewaa mi koni masusu nibii ahe jogbaŋŋ. Ebiɔ mi akɛ: ‘Mɛni Biblia lɛ kɛɔ?’ ‘Ani oheɔ nɔ ni ekɛɔ lɛ oyeɔ?’ ‘Mɛni hewɔ oheɔ oyeɔ?’ Eesumɔ ni mahã hetoo yɛ bɔ ni minu nibii ashishi mihã lɛ naa, jeee ni matã nɔ ni ekɛ mimami etsɔɔ mi lɛ mahã lɛ. Be ni midaa lɛ, mipapa ye ebua mi koni mahã hetoi ni mɔɔ shi fe tsutsu lɛ.”\n4. Mɛni hewɔ esaaa akɛ okuɔ ohiɛ oshwieɔ saji ni obii lɛ biɔ bo lɛ anɔ lɛ? Okɛ enɛ he nɔkwɛmɔnɔ ahã.\n4 Kɛ́ obi lɛ heee nibii komɛi ni otsɔɔ lɛ lɛ eyeee amrɔ nɔŋŋ lɛ, omli akafu. Too otsui shi ni okɛ lɛ asusu saji ahe. Nyɛmi nuu ko wie akɛ: “Kɛ́ obi lɛ bi bo nɔ ko lɛ, kaaku ohiɛ ofɔ̃ nɔ tamɔ nɔ ni ehe ehiaaa. Kaamua onaa yɛ nibii komɛi ahe akɛni ohe ejɔɔɔ bo akɛ okɛ obi lɛ baagba he sane lɛ hewɔ.” Yɛ anɔkwale mli lɛ, kɛ́ obi lɛ biɔ bo saji lɛ, etsɔɔ akɛ eesumɔ ni enu nibii ashishi jogbaŋŋ. Be ni Yesu eye afii 12 pɛ lɛ, ebibii saji. (Kanemɔ Luka 2:46.) Nyɛmi nuu ko ni yɔɔ Denmark ni eye afii 15 lɛ wie akɛ: “Be ni mikɛɛ mifɔlɔi akɛ miheee miyeee akɛ anɔkwa jamɔ lɛ mli wɔyɔɔ lɛ, amɛmli fuuu mi, eyɛ mli akɛ ekolɛ egba amɛnaa fioo moŋ. Amɛjɛ Biblia lɛ mli amɛhã saji ni mibibii amɛ lɛ fɛɛ hetoo.”\n5. Kɛ́ eefee bo akɛ obii lɛ yɛ hemɔkɛyeli po lɛ, mɛni esa akɛ ofee?\n5 Bɔɔ mɔdɛŋ ni ole nibii ni obii lɛ susuɔ he, bɔ ni amɛnuɔ he amɛhãa yɛ saji ahe, kɛ nibii ni gbaa amɛnaa. Yɛ kukufoo mli lɛ, le amɛ jogbaŋŋ. Ekafee bo akɛ, akɛni amɛnyiɛɔ osɛɛ kɛyaa Kristofoi akpeei kɛ shiɛmɔ hewɔ lɛ, amɛyɛ hemɔkɛyeli. Gbi fɛɛ gbi lɛ, okɛ amɛ agba Yehowa he sane. Okɛ amɛ afee ekome kɛsɔle, ni kɛ́ okome oosɔle hu lɛ, kaahã ohiɛ kpa amɛnɔ. Bɔɔ mɔdɛŋ ni ole kai ni amɛkɛkpeɔ, ni oye obua amɛ koni amɛnyɛ amɛdamɔ naa.\nNYƐNYAA NIBII NI NYƐTSƆƆ AMƐ LƐ AHE\n6. Kɛ́ fɔlɔi tee nɔ amɛkase Yehowa kɛ Biblia lɛ he nii lɛ, mɛɛ gbɛ nɔ no baaye abua amɛ ni amɛnyɛ amɛtsɔɔ amɛbii lɛ anii jogbaŋŋ?\n6 Yesu sumɔɔ Yehowa, E-Wiemɔ lɛ, kɛ gbɔmɛi. Enɛ hewɔ lɛ, enyɛ eshɛ mɛi ni etsɔɔ amɛ nii lɛ atsui he. (Luka 24:32; Yoh. 7:46) Kɛ́ fɔlɔi hu sumɔɔ Yehowa lɛ, amɛbaanyɛ amɛshɛ amɛbii lɛ atsui he. (Kanemɔ 5 Mose 6:5-8; Luka 6:45.) No hewɔ lɛ fɔlɔi, nyɛkasea Biblia lɛ kɛ asafo lɛ woji lɛ jogbaŋŋ, ni nyɛkasea nibii ni Yehowa ebɔ lɛ hu ahe saji babaoo. (Mat. 6:26, 28) Kɛ́ nyɛfee nakai lɛ, ebaaye ebua nyɛ ni nyɛnyɛ nyɛtsɔɔ nyɛbii lɛ anii jogbaŋŋ.—Luka 6:40.\n7, 8. Kɛ́ fɔlɔi kase Yehowa he nii ni eyi amɛtsui mli obɔ lɛ, mɛni amɛbaafee? Okɛ enɛ he nɔkwɛmɔnɔ ahã.\n7 Kɛ́ okase Yehowa he nii ni eyi otsui mli obɔ lɛ, gbaa obii lɛ. Obaanyɛ okɛ obii lɛ agba Yehowa he sane be fɛɛ be ni hegbɛ lɛ baaba; ehe ehiaaa ni omɛ kɛyashi be ni nyɛyaasaa nyɛhe kɛhã asafoŋ kpeei loo nyɛyaafee weku jamɔ. Nyɛmi nuu ko ni yɔɔ United States lɛ kɛ eŋa kɛɛ amɛkɛ amɛbii lɛ gbaa Yehowa he sane kɛ́ amɛna adebɔɔ nɔ ko ni yɔɔ fɛo loo be ni amɛná niyenii ko ni ŋɔɔ amɛmiiye. Amɛwie akɛ: “Wɔhãa wɔbii lɛ leɔ akɛ, nibii fɛɛ ni Yehowa eduro wɔ lɛ yeɔ odase akɛ esumɔɔ wɔ ni esusuɔ wɔhe.” Nyɛmi nuu ko ni yɔɔ South Africa lɛ kɛ eŋa kɛɛ amɛkɛ amɛbiyei enyɔ lɛ gbaa nibii ni Yehowa ebɔ lɛ ahe sane be ni amɛtsuɔ nii yɛ amɛ abɔɔ lɛ mli lɛ. Akɛ nɔkwɛmɔnɔ lɛ, amɛkɛ amɛ gbaa bɔ ni wui kwɛ̃ɔ kɛ bɔ ni tsei daa lɛ he sane. Amɛwie akɛ: “Wɔbɔɔ mɔdɛŋ akɛ wɔbaahã wɔbii lɛ ana akɛ, wala jara wa ni nibii ni Yehowa ebɔ lɛ yɛ naakpɛɛ.”\n8 Be ko lɛ, nyɛmi nuu ko ni yɔɔ Australia lɛ kɛ ebinuu ni eye aaafee afii nyɔŋma lɛ tee he ko ni akɛ blema nibii toɔ. Papa lɛ ŋɔ hegbɛ lɛ ni ekɛye ebua ebi lɛ koni hemɔkɛyeli ni eyɔɔ akɛ Nyɔŋmɔ yɛ ni Lɛ ebɔ nibii fɛɛ lɛ mli awa. Be ni amɛtee lɛ, amɛna kooloi bibii fɛfɛji komɛi ni yɔɔ ŋshɔ lɛ mli ni atsɛɔ amɛ ammonoids kɛ trilobites lɛ ahe mfoniri. Kooloi nɛɛ bɛ dɔŋŋ. Shi amɛhe mfoniri ni amɛyana lɛ hã amɛna akɛ kooloi nɛɛ yɛ hwanyaŋŋ, ni nɔ ko kwraa etsɔɔɔ akɛ amɛtsake kɛtsɔ nɔ kroko. Nyɛmi nuu lɛ kɛɛ ebi ehe akɛ: “Kɛji mɛi ni heɔ sutsakemɔ tsɔɔmɔ lɛ amɛyeɔ lɛ kɛɛ kooloi bibii ni bɛ hwanyaŋŋ lɛ ni tsake aahu ni amɛbatsɔmɔ kooloi wuji lɛ, belɛ, nɛgbɛ kooloi bibii ni yɔɔ hwanyaŋŋ nɛɛ jɛ? Sane nɛɛ he ni misusu lɛ ta mitsuiŋ waa, ni mikɛ mibi lɛ susu he.”\nNYƐKƐ NƆKWƐMƆNII NI SA ATSUA NII\n9. Mɛni hewɔ ehi akɛ wɔkɛ nɔkwɛmɔnii baatsu nii? Ni mɛɛ gbɛ nɔ mami ko fee nakai?\n9 Yesu kɛ nɔkwɛmɔnii tsu nii waa, ni enɛ hã enyɛ eshɛ etoibolɔi lɛ atsui he. Ehã amɛsusu nibii ni etsɔɔ amɛ lɛ ahe jogbaŋŋ, ni eka amɛyitsoŋ. (Mat. 13:34, 35) Gbekɛbii nyɛɔ amɛfeɔ nibii ahe mfoniri waa. No hewɔ lɛ fɔlɔi, nyɛkɛ nɔkwɛmɔnii afɔa nitsumɔ kɛ́ nyɛmiitsɔɔ nyɛbii lɛ anii. Nakai ji bɔ ni nyɛmi yoo ko ni yɔɔ Japan, ni yɔɔ bihii enyɔ lɛ fee. Ebii lɛ ateŋ mɔ kome eye afii kpaanyɔ, ni mɔ kroko lɛ eye afii nyɔŋma. Be ko be ni etaoɔ etsɔɔ amɛ akɛ Yehowa fee kɔɔyɔɔ lɛ jogbaŋŋ lɛ, ehã amɛ mliki, sikli, kɛ kɔfi, ni ekɛɛ amɛ ni amɛkɛfee tii amɛhã lɛ. Ewie akɛ: “Amɛto amɛtsui shi ni amɛfee lɛ jogbaŋŋ. Be ni mibi amɛ nɔ hewɔ ni amɛto amɛtsui shi nakai lɛ, amɛkɛɛ mi akɛ, amɛmiitao amɛfee lɛ bɔ ni misumɔɔ lɛ lɛ pɛpɛɛpɛ. Kɛkɛ ni mikɛɛ amɛ akɛ, nakai nɔŋŋ Nyɔŋmɔ hu to etsui shi efee kɔɔyɔɔ lɛ jogbaŋŋ koni wɔná he sɛɛ.” Gbɛ ni mami nɛɛ tsɔ nɔ etsɔɔ ebii lɛ anii lɛ hewɔ lɛ, amɛnya nɔ ni amɛkase lɛ he, ni amɛhiɛ kpaaa nɔ!\nObaanyɛ okɛ nibii ni wɔnaa daa aye abua obii lɛ ni amɛna akɛ Nyɔŋmɔ ni bɔ nibii fɛɛ (Kwɛmɔ kuku 10)\n10, 11. (a) Kɛ́ ootao otsɔɔ obii lɛ akɛ Mɔ ko ni bɔ nibii fɛɛ lɛ, mɛɛ nɔkwɛmɔnɔ obaanyɛ okɛtsu nii? (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛɛ nɔkwɛmɔnii okɛtsu nii ni ona akɛ eyeɔ omanye?\n10 Kɛ́ ootao otsɔɔ obi lɛ akɛ Mɔ ko ni bɔ nibii fɛɛ lɛ, mɛni obaanyɛ okɛfee he nɔkwɛmɔnɔ? Obaanyɛ okɛ lɛ afee ekome ni nyɛkwɛ wolo ko ni akwɛɔ nɔ kɛshãa keeki lɛ nɔ ni nyɛshã eko. Kɛ́ nyɛgbe naa lɛ, hã ele akɛ, eji nyɛnyiɛɛɛ gbɛtsɔɔmɔi ni yɔɔ wolo lɛ mli lɛ sɛɛ pɛpɛɛpɛ kulɛ, keeki lɛ baafite aloo eŋɔŋ. No sɛɛ lɛ, obaanyɛ ohã lɛ aduawa ko, ni obi lɛ akɛ: “Ani ole akɛ ayɛ wolo ko ni tsɔɔ bɔ ni afeɔ aduawa nɛɛ?” Agbɛnɛ, jaa aduawa lɛ mli enyɔ, ni ojie emli wui lɛ ekome owo edɛŋ, ni okɛɛ lɛ akɛ, “Wolo ni tsɔɔ bɔ ni afee aduawa nɛɛ ahã lɛ hɔ wui lɛ amli. Shi bɔ ni aŋma lɛ ahã lɛ yɛ hwanyaŋŋ kwraa fe wolo ni wɔkwɛ nɔ kɛshã keeki lɛ.” Kɛkɛ lɛ, obaanyɛ obi lɛ akɛ: “Kɛ́ mɔ ko ni ŋma wolo ni wɔkwɛ nɔ kɛfee keeki lɛ, belɛ, namɔ ŋma wolo ni yɔɔ hwanyaŋŋ ni tsɔɔ bɔ ni afee aduawa nɛɛ?” Kɛ́ obi lɛ hiɛ efã fioo lɛ, obaanyɛ ohã ele akɛ, wolo ni tsɔɔ bɔ ni afeɔ aduawa nɛɛ kɛ tso ni atseɔ yɛ nɔ lɛ fɛɛ hɔ nɔ ko ni atsɛɔ lɛ DNA lɛ mli. Obaanyɛ okɛ lɛ afee ekome kɛkwɛ mfonirii ni yɔɔ broshuɔ ni ji The Origin of Life—Five Questions Worth Asking lɛ baafa 10 kɛyashi 20 lɛ.\n11 Fɔlɔi babaoo kɛ amɛbii susuɔ saji ni jeɔ kpo yɛ Awake! lɛ mli ni yitso ji, “Was It Designed?” (Ani Aje Gbɛ Afee) lɛ ahe. Kɛ́ bii lɛ darako lɛ, fɔlɔi lɛ baanyɛ agbala saji nɛɛ amli bɔ ni gbekɛbii lɛ baanu shishi. Akɛ nɔkwɛmɔnɔ lɛ, susumɔ nɔ ni nyɛmi nuu ko ni yɔɔ Denmark lɛ kɛ eŋa fee lɛ he okwɛ. Amɛkɛ kɔɔyɔŋ lɛji to loofɔji ahe, ni amɛbi akɛ: “Eyɛ mli akɛ kɔɔyɔŋ lɛji tamɔ loofɔji moŋ, shi ani amɛbaanyɛ amɛŋmɛ wɔji ni amɛfɛlɛ kɔɔyɔŋ lɛji bibii? Ani amɛbaanyɛ amɛsɔ̃mɔ tsei kɛ tsũi ayiteŋ tamɔ bɔ ni loofɔji feɔ lɛ? Loofɔji alala kɛ kɔɔyɔŋ lɛji agbɛɛmɔ, te nɔ ni ŋɔɔ? No hewɔ lɛ, mɛi enyɔ nɛɛ ateŋ namɔ le nii fe enyɛmi: mɔ ni fee kɔɔyɔŋ lɛji lɛ, aloo Mɔ ni bɔ loofɔji lɛ?” Kɛ́ okɛ obii lɛ susu nii ahe yɛ nɛkɛ gbɛ nɔ, ni obibii amɛ saji lɛ, ebaaye ebua amɛ ni amɛjwɛŋ nii ahe jogbaŋŋ, ni kɛ́ amɛfee nakai lɛ, amɛhemɔkɛyeli lɛ mli baawa.—Abɛi 2:10-12.\n12. Mɛɛ gbɛ nɔ nɔkwɛmɔnii baanyɛ aye abua obii lɛ ni amɛna akɛ nɔ fɛɛ nɔ ni aŋma yɛ Biblia lɛ mli lɛ ja?\n12 Obaanyɛ okɛ nɔkwɛmɔnii atsu nii kɛtsɔɔ obi lɛ akɛ nɔ fɛɛ nɔ ni aŋma yɛ Biblia lɛ mli lɛ ja. Akɛ nɔkwɛmɔnɔ lɛ, obaanyɛ okɛ lɛ akane Hiob 26:7. (Kanemɔ.) No sɛɛ lɛ, yɛ nɔ najiaŋ ni obaakɛɛ lɛ akɛ Yehowa ji mɔ ni hã Hiob wie sane nɛɛ lɛ, ye obua lɛ koni lɛ diɛŋtsɛ emu sane naa nakai. Obaanyɛ ohã ele akɛ, yɛ Hiob beiaŋ lɛ, abɛ shwɛdei ni akɛkwɛɔ ŋwɛiniiaŋ, loo tsɔji ni akɛyaa jɛmɛ. Agbɛnɛ hu, mɔ fɛɛ mɔ susuɔ akɛ nɔ ko nɔ ko bɛ ni baanyɛ atsotsoro shi ni mɔ ko loo nɔ ko ehiɛɛɛ mli, ejaakɛ kɛ́ amɛfɔ tɛi kɛtee kɔɔyɔɔ lɛ mli lɛ, ekaaa jɛmɛ. No hewɔ lɛ, ebaawa ehã mɔ ko ni hi shi yɛ nakai beiaŋ lɛ akɛ ebaakpɛlɛ nɔ akɛ shikpɔŋ lɛ tsotsorooo nɔ ko nɔ. Kɛ́ okɛ obi lɛ susu nii ahe yɛ nɛkɛ gbɛ nɔ lɛ, ebaana akɛ Yehowa ni hã aŋma Biblia lɛ, ni no hewɔ lɛ, eyɛ mli akɛ aŋma Biblia lɛ etsɛ waa moŋ, shi nibii fɛɛ ni awie yɛ mli lɛ ja.—Neh. 9:6.\nHÃ AMƐNA AKƐ GBƐTSƆƆMƆI NI YƆƆ BIBLIA LƐ MLI LƐ HI KƐHÃ WƆ\n13, 14. Mɛɛ gbɛ nɔ fɔlɔi baanyɛ aye abua amɛbii ni amɛna akɛ ehe miihia ni amɛbo gbɛtsɔɔmɔi ni yɔɔ Biblia lɛ mli lɛ toi?\n13 Ehe miihia waa ni ohã obii lɛ ale akɛ gbɛtsɔɔmɔi ni yɔɔ Biblia lɛ mli lɛ anɔ bɛ. (Kanemɔ Lala 1:1-3.) Gbɛi srɔtoi pii yɛ ni obaanyɛ otsɔ nɔ ofee nakai. Akɛ nɔkwɛmɔnɔ lɛ, obaanyɛ obi amɛ akɛ, eji amɛyaahi ŋshɔkpɔ ko ni etse ehe banee lɛ nɔ, ni akɛɛ amɛtsɔɔ mɛi ni amɛbaasumɔ ni amɛkɛya kulɛ, namɛi amɛbaahala? Ni mɛɛ sui ehe baahia ni mɛi nɛɛ ateŋ mɔ fɛɛ mɔ ajie lɛ kpo koni toiŋjɔlɛ ahi amɛteŋ ni amɛná miishɛɛ be fɛɛ be? No sɛɛ lɛ, obaanyɛ okɛ amɛ asusu Galatiabii 5:19-23 lɛ he koni amɛna bɔ ni Yehowa miisumɔ ni mɛi ni baahi jeŋ hee lɛ mli lɛ aba amɛjeŋ amɛhã.\n14 Nibii enyɔ yɛ ni obii lɛ baanyɛ akase yɛ nɔkwɛmɔnɔ nɛɛ mli. Klɛŋklɛŋ lɛ, ebaahã amɛna akɛ, kɛ́ amɛkɛ gbɛtsɔɔmɔi ni Yehowa ehã wɔ lɛ tsu nii lɛ, ekɛ toiŋjɔlɛ kɛ miishɛɛ baa. Nɔ ni ji enyɔ lɛ, ebaahã amɛna akɛ, Yehowa miitsɔse wɔ koni wɔnyɛ wɔhi jeŋ hee lɛ mli. (Yes. 54:13; Yoh. 17:3) Obaanyɛ okɛ niiashikpamɔi ni yɔɔ asafo lɛ woji lɛ amli, tamɔ nɔ ni baa yɛ Buu-Mɔɔ lɛ mli saneyitso ni ji, “Biblia lɛ Tsakeɔ Mɛi” lɛ shishi lɛ, awa amɛ koni amɛnu sane lɛ shishi jogbaŋŋ. Aloo obaanyɛ ofɔ̃ mɔ ko ni yɔɔ nyɛsafo lɛ mli ni fee tsakemɔi ni sa kadimɔ waa yɛ eshihilɛ mli koni enyɛ esɔmɔ Yehowa lɛ nine kɛba shĩa ni nyɛkɛ lɛ agba sane. Niiashikpamɔi nɛɛ baawa amɛ waa!—Heb. 4:12.\n15. Mɛni baaye abua bo ni onyɛ otsɔɔ obii lɛ anii jogbaŋŋ?\n15 Kɛbashi he ni wɔshɛ nɛɛ, fɔlɔi, mɛni nyɛkase? No ji akɛ, esa akɛ nyɛtao gbɛi srɔtoi ni yɔɔ miishɛɛ ni nyɛbaanyɛ nyɛtsɔ nɔ nyɛtsɔɔ nyɛbii lɛ anii, koni amɛhemɔkɛyeli lɛ mli awa. Nyɛkwɛa afii ni amɛye lɛ, ni nyɛyea nyɛbuaa amɛ ni amɛjwɛŋ nibii ni amɛkaseɔ lɛ ahe. Papa ko wie akɛ: “Be fɛɛ be lɛ, taomɔ gbɛi hei ni obaanyɛ otsɔ nɔ okɛ amɛ asusu nibii ni amɛkase momo lɛ ahe.”\nNYƐTOA NYƐTSUI SHI, NI NYƐSƆLEA NYƐBIA YEHOWA DƐŊ YELIKƐBUAMƆ\n16. Mɛni hewɔ ehe miihia ni fɔlɔi ato amɛtsui shi be ni amɛtsɔɔ amɛbii lɛ anii lɛ? Mɛni nyɛmimɛi komɛi wie ni maa enɛ nɔ mi?\n16 Yehowa mumɔ lɛ ji nɔ ni baaye abua obii lɛ ni amɛhemɔkɛyeli lɛ mli awa. (Gal. 5:22, 23) Shi ebaahe be. No hewɔ lɛ, too otsui shi ohã amɛ, ni oya nɔ otsɔɔ amɛ nii be fɛɛ be. Nyɛmi nuu ko ni yɔɔ Japan ni hiɛ bii enyɔ lɛ wie akɛ: “Mi kɛ miŋa ná dekã waa wɔhã wɔbii lɛ. Kɛjɛ amɛbibioo mli tɔ̃ɔ lɛ, wɔkɛ amɛ kaseɔ nii minitii 15 daa gbi, ja gbii ni wɔmiiya Kristofoi akpeei. Akɛni minitii 15 pɛ wɔyeɔ hewɔ lɛ, efeemɔ nyaraaa wɔhiɛ, ni enyaraaa amɛ hu amɛhiɛ.” Kpokpaa nɔkwɛlɔ ko wie akɛ: “Be ni miji oblanyo fioo lɛ, jeee nibii ni minuuu shishi lɛ fɛɛ mibiɔ. Shi kɛtsɔ asafoŋ kpeei, weku jamɔ, kɛ aŋkro nikasemɔ nɔ lɛ, mibanu nibii nɛɛ babaoo ashishi. Enɛ hewɔ ehe miihia ni fɔlɔi aya nɔ atsɔɔ amɛbii lɛ anii lɛ.”\nKɛ́ okase Nyɔŋmɔ Wiemɔ lɛ ni ebote otsuiŋ tɔ̃ɔ lɛ, no dani obaanyɛ otsɔɔ obii lɛ anii jogbaŋŋ (Kwɛmɔ kuku 17)\n17. Mɛni hewɔ ehe miihia ni fɔlɔi afee nɔkwɛmɔnɔ kpakpa amɛhã amɛbii lɛ? Mɛɛ gbɛ nɔ nyɛmi nuu ko kɛ eŋa yeɔ amɛbuaa amɛbii lɛ koni amɛhemɔkɛyeli lɛ mli awa?\n17 Kɛ́ obii lɛ na akɛ bo diɛŋtsɛ lɛ ohemɔkɛyeli mli wa lɛ, ebaaye ebua amɛ waa. Amɛbaana nibii ni ofeɔ lɛ, ni ebaaná amɛnɔ hewalɛ kpakpa. No hewɔ lɛ, fɔlɔi, nyɛtswaa nyɛ diɛŋtsɛ nyɛhemɔkɛyeli lɛ nyɛmaa shi. Nyɛhãa nyɛbii lɛ anaa akɛ, nyɛle akɛ Yehowa yɛ. Nyɛmi nuu ko ni yɔɔ Bermuda lɛ kɛ eŋa kɛɛ, kɛ́ amɛfee yeyeeye yɛ nɔ ko he lɛ, amɛkɛ amɛbii lɛ feɔ ekome kɛsɔleɔ kɛbiɔ Yehowa gbɛtsɔɔmɔ, ni amɛwoɔ amɛ hewalɛ ni amɛ diɛŋtsɛ hu amɛsɔle. Amɛwie kɛfata he akɛ: “Wɔkɛɔ wɔbiyoo nukpa lɛ hu akɛ, ‘Okɛ ohiɛ afɔ̃ Yehowa nɔ kɛ otsui fɛɛ, yaa nɔ otsu babaoo yɛ Maŋtsɛyeli sɔɔmɔ lɛ mli, ni kaaye otsui tuutu.’ Kɛ́ ena bɔ ni nibii etee lɛ ehã lɛ, ele akɛ Yehowa miiye eebua wɔ. Enɛ ehã hemɔkɛyeli ni eyɔɔ yɛ Nyɔŋmɔ kɛ Biblia lɛ mli lɛ mli ewa waa.”\n18. Mɛni esa akɛ fɔlɔi akai be fɛɛ be?\n18 Fɔlɔi, be fɛɛ be lɛ nyɛkaia akɛ, hemɔkɛyeli lɛ, akɛfiii mɔ nɔ. Nyɛbaanyɛ nyɛtɛo ni nyɛshwie nɔ nu. Shi Nyɔŋmɔ pɛ ji mɔ ni baanyɛ ahã eda. (1 Kor. 3:6) No hewɔ lɛ, nyɛsɔlea nyɛbia Yehowa ni eduro nyɛ emumɔ lɛ, ni nyɛmiaa nyɛhiɛ nyɛtsɔa nyɛbii lɛ anii jogbaŋŋ, ni bɔ fɛɛ bɔ ni fee lɛ, Yehowa baajɔɔ nyɛmɔdɛŋbɔi lɛ anɔ.—Efe. 6:4.\nKɛmaje Mɔ Ko Kɛmaje Mɔ Ko Fɔlɔi, Nyɛyea Nyɛbuaa Nyɛbii lɛ Koni Amɛhemɔkɛyeli lɛ mli Awa\n“Kaahã Onijiaŋ Miigbɔjɔ”\nYaa nɔ Ofi Shi Koni Yehowa Ajɔɔ Bo\nWɔfãa Sane Kpakpa lɛ he yɛ Maŋ Onukpai Ahiɛ\nAni Ohesaamɔ Woɔ Nyɔŋmɔ Hiɛ Nyam?\nBɔ ni Wɔnáa Yehowa Gbɛtsɔɔmɔ he Sɛɛ Ŋmɛnɛ\nOblahii kɛ Oblayei, Nyɛhãa Nyɛhemɔkɛyeli lɛ mli Awaa\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ September 2016\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ September 2016\nKɛmaje Mɔ Ko Kɛmaje Mɔ Ko BUU-MƆƆ—NIKASEMƆ NƆ September 2016\nBUU-MƆƆ—NIKASEMƆ NƆ September 2016